Avis juridique important

|

31994D0288

94/288/ΕΚ: ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Μαΐου 1994 σχετικά με τη σύναψη του πρωτοκόλλου για την εξακολούθηση της ισχύος του διακανονισμού που αναφέρεται στο διεθνές εμπόριο κλωστοϋφαντουργικών (ΣΠΙ)

Επίσημη Εφημερίδα αριθ. L 124 της 18/05/1994 σ. 0011

ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Μαΐου 1994 σχετικά με τη σύναψη του πρωτοκόλλου για την εξακολούθηση της ισχύος του διακανονισμού που αναφέρεται στο διεθνές εμπόριο κλωστοϋφαντουργικών (ΣΠΙ) (94/288/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,   Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2,  την πρόταση της Επιτροπής,  Εκτιμώντας:  ότι η Επιτροπή έλαβε μέρος, εξ ονόματος της Κοινότητας, στις διαπραγματεύσεις για την εξακολούθηση της ισχύος του διακανονισμού που αναφέρεται στο διεθνές εμπόριο κλωστοϋφαντουργικών (ΣΠΙ) (1)- ότι αυτές οι διαπραγματεύσεις κατέληξαν στη σύνταξη ενός πρωτοκόλλου για την εξακολούθηση της ισχύος του ΣΠΙ για μια νέα περίοδο δώδεκα μηνών, μέχρι τις 31 Δεκεμβρίου 1994- ότι θα πρέπει λοιπόν να εγκριθεί το πρωτόκολλο εξ ονόματος της Κοινότητας,  ΑΠΟΦΑΣΙΖΕΙ:   Άρθρο 1  Το πρωτόκολλο για την εξακολούθηση της ισχύος του διακανονισμού που αναφέρεται στο διεθνές εμπόριο κλωστοϋφαντουργικών, που ενέκρινε η επιτροπή κλωστοϋφαντουργικών, στις 9 Δεκεμβρίου 1993, εγκρίνεται εξ ονόματος της Κοινότητας.  Το κείμενο του πρωτοκόλλου επισυνάπτεται στην παρούσα απόφαση.   Άρθρο 2  Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να κοινοποιήσει την αποδοχή του πρωτοκόλλου, σύμφωνα με τις παραγράφους 2 και 3 του πρωτοκόλλου, δεσμεύοντας την Κοινότητα.  Βρυξέλλες, 16 Μαΐου 1994.  Για το Συμβούλιο Ο Πρόεδρος Θ. ΠΑΓΚΑΛΟΣ  (1) ΕΕ αριθ. L 341 της 4. 12. 1986, σ. 34.


Avis juridique important

|

32002D0647

2002/647/ΕΚ: Απόφαση του Συμβουλίου, της 12ης Ιουλίου 2002, για τη θέσπιση του εσωτερικού κανονισμού της επιτροπής του Ευρωπαϊκού Ταμείου Ανάπτυξης

Επίσημη Εφημερίδα αριθ. L 212 της 08/08/2002 σ. 0008 - 0012

Απόφαση του Συμβουλίουτης 12ης Ιουλίου 2002για τη θέσπιση του εσωτερικού κανονισμού της επιτροπής του Ευρωπαϊκού Ταμείου Ανάπτυξης(2002/647/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Ένωσης και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000(1),την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ(2), την εσωτερική συμφωνία που υπεγράφη στις Βρυξέλλες στις 18 Σεπτεμβρίου 2000, και ιδίως το άρθρο 21 παράγραφος 2 ("εσωτερική συμφωνία"),την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερποντίων χωρών και εδαφών με την Ευρωπαϊκή Κοινότητα(3), ("απόφαση σύνδεσης"),την πρόταση της Επιτροπής,ΑΠΟΦΑΣΙΖΕΙ:Άρθρο 1Ο εσωτερικός κανονισμός της επιτροπής του Ευρωπαϊκού Ταμείου Ανάπτυξης εκδίδεται ως έχει στο παράρτημα.Άρθρο 2Μέχρι να αρχίσει να ισχύει η εσωτερική συμφωνία, ο εσωτερικός κανονισμός της επιτροπής του Ευρωπαϊκού Ταμείου Ανάπτυξης εφαρμόζεται μόνο για τις ανάγκες κατάρτισης προγραμμάτων που προβλέπονται στο άρθρο 1 σημεία 1 και 2 της απόφασης 2000/770/ΕΚ των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου της 3ης Οκτωβρίου 2000(4) και, όσον αφορά τις ΥΧΕ, στο άρθρο 20 της απόφασης 2001/822/ΕΚ.Άρθρο 3Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 12 Ιουλίου 2002.Για το ΣυμβούλιοΟ ΠρόεδροςT. Pedersen(1) ΕΕ L 317 της 15.12.2000, σ. 3.(2) ΕΕ L 317 της 15.12.2000, σ. 355.(3) ΕΕ L 314 της 30.11.2001, σ. 1.(4) ΕΕ L 317 της 15.12.2000, σ. 354.ΠΑΡΑΡΤΗΜΑΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΤΟΥ ΕΥΡΩΠΑΪΚΟΥ ΤΑΜΕΙΟΥ ΑΝΑΠΤΥΞΗΣΆρθρο 1ΣύνθεσηΗ επιτροπή του Ευρωπαϊκού Ταμείου Ανάπτυξης, καλούμενη στο εξής "επιτροπή", αποτελείται από τις αντιπροσωπείες των κρατών μελών και προεδρεύεται από εκπρόσωπο της Επιτροπής των Ευρωπαϊκών Κοινοτήτων, εφεξής "αντιπροσωπείες".Στις εργασίες της συμμετέχει αντιπρόσωπος της Ευρωπαϊκής Τράπεζας Επενδύσεων.Στις συνεδριάσεις της επιτροπής παρίσταται, ως παρατηρητής, αντιπρόσωπος της Γενικής Γραμματείας του Συμβουλίου.Άρθρο 2Υποβολή θέματος στην επιτροπή1. Θέμα που υποβάλλεται στην Επιτροπή στις περιπτώσεις και σύμφωνα με τις διαδικασίες που προβλέπονται στην εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπεγράφη στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ(1) που υπεγράφη στις Βρυξέλλες, στις 18 Σεπτεμβρίου 2000, (εφεξής "εσωτερική συμφωνία") και, κατά περίπτωση, στην απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερποντίων χωρών και εδαφών με την Ευρωπαϊκή Κοινότητα (εφεξής "απόφαση σύνδεσης")(2). Για τις αρμοδιότητες οι οποίες της ανατίθενται από την τελευταία αυτή απόφαση, η επιτροπή καλείται "επιτροπή του ΕΤΑ-ΥΧΕ".2. Πέρα από τις περιπτώσεις υποβολής θέματος στην επιτροπή οι οποίες προβλέπονται στην παράγραφο 1:α) η Επιτροπή υποβάλλει στην επιτροπή, σε κάθε συνεδρίαση και καλύπτοντας την προηγούμενή της περίοδο, κατάλογο των αποφάσεων που έχει λάβει με βάση τα ακόλουθα άρθρα της εσωτερικής συμφωνίας: 24 παράγραφος 2 στοιχείο β· 24 παράγραφος 3· 24 παράγραφος 4 και 25 παράγραφος 3 πρώτη περίπτωση·β) η επιτροπή ενημερώνεται το ταχύτερο για τις καθυστερήσεις ή τις δυσκολίες που σημειώνονται κατά την εφαρμογή των σχεδίων ή των προγραμμάτων δράσεων και για τις οποίες πιθανόν να χρειαστούν σημαντικές πρόσθετες υποχρεώσεις ή τροποποιήσεις ουσίας, για τις οποίες ενδέχεται να χρειαστεί η υποχρεωτική υποβολή του θέματος σε αυτή, δυνάμει της εσωτερικής συμφωνίας.Άρθρο 3Σύγκληση1. Η επιτροπή συγκαλείται από τον πρόεδρό της, είτε με πρωτοβουλία του, είτε ύστερα από αίτηση κράτους μέλους.2. Μπορούν να συγκληθούν κοινές συνεδριάσεις της επιτροπής με άλλες επιτροπές για ζητήματα κοινού ενδιαφέροντος που αφορούν τις αντίστοιχες αρμοδιότητές τους.Άρθρο 4Ημερήσια διάταξη1. Ο πρόεδρος καταρτίζει το σχέδιο ημερήσιας διάταξης και το υποβάλλει στην επιτροπή.2. Στην ημερήσια διάταξη γίνεται διάκριση μεταξύ:- των σχεδίων μέτρων για τα οποία ζητείται η γνώμη της επιτροπής δυνάμει της εσωτερικής συμφωνίας,- των υπολοίπων ζητημάτων, που υποβάλλονται στην επιτροπή δυνάμει της εσωτερικής συμφωνίας.3. Κάθε αντιπροσωπεία μπορεί να ζητήσει την εγγραφή σημείου στην ημερήσια διάταξη των συνεδριάσεων της επιτροπής. Οι σχετικές με το σημείο αυτές πληροφορίες μπορούν να δίδονται προφορικά.4. Στην ημερήσια διάταξη περιλαμβάνεται η έγκριση των πρακτικών της προηγούμενης συνεδρίασης.Άρθρο 5Διαβίβαση στα μέλη της επιτροπής1. Η πρόσκληση για σύγκληση, η ημερήσια διάταξη και τα σχέδια μέτρων για τα οποία ζητείται η γνώμη της επιτροπής, καθώς και κάθε άλλο σχετικό με αυτά έγγραφο διαβιβάζονται από τον πρόεδρο στα μέλη της επιτροπής μέσω της γραμματείας, στις επίσημες γλώσσες της Κοινότητας, κατά γενικό κανόνα, το αργότερο δεκαπέντε εργάσιμες ημέρες πριν από την ημερομηνία της συνεδρίασης.2. Σε επείγουσες περιπτώσεις και όταν τα προς θέσπιση μέτρα πρέπει να εφαρμοστούν αμέσως, ο πρόεδρος μπορεί, ύστερα από αίτηση μέλους της επιτροπής ή με δική του πρωτοβουλία, να συντμήσει την προθεσμία διαβίβασης που προβλέπεται στην παράγραφο 1 μέχρι και σε έξι ημέρες πριν από την ημερομηνία της συνεδρίασης.3. Εξαιρετικώς, σε περιπτώσεις έσχατης ανάγκης αιτιολογούμενης καταλλήλως (π.χ. σοβαρές οικονομικές, κοινωνικές και πολιτικές περιστάσεις, φυσικές καταστροφές συντελούμενες στη δικαιούχο χώρα ή άλλες περιστάσεις που απαιτούν ταχύτερη αντίδραση), ο πρόεδρος μπορεί να αποστεί από τις προθεσμίες που καθορίζονται στις παραγράφους 1 και 2.4. Όσον αφορά τα σχέδια μέτρων που πρόκειται να υποβληθούν στην επιτροπή με την προφορική διαδικασία, δυνάμει της εσωτερικής συμφωνίας, οι αντιπροσωπείες γνωρίζουν γραπτώς, στη γραμματεία της επιτροπής, τρεις εργάσιμες ημέρες τουλάχιστον πριν από την ημερομηνία της συνεδρίασης:- εκείνα για τα οποία μπορούν ήδη να εκφράσουν την καταρχήν συμφωνία τους και τα οποία προτείνουν να εγγραφούν ως σημείο A (με ή χωρίς παρατηρήσεις ή αιτήσεις για συμπληρωματικές πληροφορίες) στην ημερήσια διάταξη που προβλέπεται στο άρθρο 4 παράγραφος 1, καθώς και- εκείνα για τα οποία εκτιμούν ότι είναι αναγκαίο να διεξαχθεί συζήτηση και προτείνουν να εγγραφούν ως σημείο B.Οι αντιπροσωπείες διατυπώνουν επίσης, γραπτώς, στην ίδια προθεσμία, τις παρατηρήσεις τους και τις αιτήσεις τους για συμπληρωματικές πληροφορίες.Τα στοιχεία των συμπληρωματικών πληροφοριών και οι απαντήσεις στις διατυπούμενες παρατηρήσεις παρέχονται από την Επιτροπή, στο μέτρο του δυνατού, γραπτώς και πριν από τη συνεδρίαση της επιτροπής.Άρθρο 6Γνώμη της επιτροπής1. Η επιτροπή διατυπώνει γνώμη στις περιπτώσεις και σύμφωνα με τις διαδικασίες που προβλέπονται στην εσωτερική συμφωνία. Όταν στην επιτροπή υποβάλλεται θέμα προς διατύπωση γνώμης, η επιτροπή συζητά υπό τους όρους και με τη διαδικασία που προβλέπονται αντίστοιχα στα άρθρα 21 και 27 της εσωτερικής συμφωνίας.2. Όταν γίνεται χρήση της προφορικής διαδικασίας και, κατά τη διάρκεια της συνεδρίασης, εισάγεται στο σχέδιο μέτρων κάποια τροποποίηση ουσίας ή νέα αντικειμενικά στοιχεία, ο πρόεδρος, με πρωτοβουλία του ή ύστερα από αίτηση κράτους μέλους, μπορεί να αναβάλει ψηφοφορία που αφορά σημείο της ημερήσιας διάταξης για το τέλος της συνεδρίασης ή για μια επόμενη συνεδρίαση.3. Στην περίπτωση που ο πρόεδρος, ενώπιον της καταστάσεως η οποία περιγράφεται στην παράγραφο 2, δεν αποφασίσει την αιτούμενη από αντιπροσωπεία αναβολή της ψηφοφορίας, η εν λόγω αντιπροσωπεία μπορεί να διατυπώσει επιφύλαξη, η οποία πρέπει να αρθεί εντός το πολύ τριών εργάσιμων ημερών από την επομένη της συνεδρίασης. Η γνώμη της επιτροπής οριστικοποιείται μετά την εκπνοή αυτής της προθεσμίας. Η Επιτροπή ενημερώνει τα κράτη μέλη για την οριστική θέση που καθόρισε το κράτος μέλος του οποίου η αντιπροσωπεία διατύπωσε επιφύλαξη στα πλαίσια της επιτροπής.Άρθρο 7Αντιπροσώπευση και απαρτία1. Κάθε αντιπροσωπεία κράτους μέλους θεωρείται ως ένα μέλος της επιτροπής. Κάθε κράτος μέλος αποφασίζει τη σύνθεση της αντιπροσωπείας του και ενημερώνει τον πρόεδρο.Με έγκριση του προέδρου οι αντιπροσωπείες μπορούν να συνοδεύονται από μη κυβερνητικούς εμπειρογνώμονες, με έξοδα του κάθε συγκεκριμένου κράτους μέλους.2. Η αντιπροσωπεία κράτους μέλους μπορεί να αναλάβει, εφόσον συντρέχει περίπτωση, την αντιπροσώπευση, ενός μόνο άλλου κράτους μέλους. Ο πρόεδρος της επιτροπής ενημερώνεται γραπτώς, από την αντιπροσωπεία του αντιπροσωπευόμενου κράτους μέλους.3. Η απαρτία που απαιτείται για να είναι έγκυρες οι αποφάσεις της επιτροπής είναι η απαρτία που επιτρέπει τη διατύπωση γνώμης με την πλειοψηφία που προβλέπεται για το σκοπό αυτό από την εσωτερική συμφωνία.Άρθρο 8Αποδοχή συμμετοχής τρίτων1. Ο πρόεδρος μπορεί να αποφασίσει ακρόαση των εμπειρογνωμόνων για συγκεκριμένα σημεία με πρωτοβουλία του ή ύστερα από αίτηση κράτους μέλους.2. Οι εμπειρογνώμονες αυτοί καθώς και οι αναφερόμενοι στο άρθρο 7 παράγραφος 1 δεν παρίστανται και δεν συμμετέχουν στις ψηφοφορίες της επιτροπής.Άρθρο 9Γραπτή διαδικασία1. Όσον αφορά τα σχέδια μέτρων που υποβάλλονται με γραπτή διαδικασία, οι αντιπροσωπείες έχουν προθεσμία δεκαπέντε εργάσιμων ημερών από την αποστολή του σχεδίου μέτρων προκειμένου να λάβουν θέση. Κάθε μέλος της επιτροπής που δεν κάνει γνωστή την αντίθεσή του ή τη βούλησή του να απόσχει από το να αποφανθεί για το σχέδιο μέτρων μέσα στην καθοριζόμενη στην ανακοίνωση προθεσμία τεκμαίρεται ότι συμφωνεί με το σχέδιο.Στην περίπτωση επείγοντος ή έσχατης ανάγκης, εφαρμόζονται οι προθεσμίες που προβλέπονται στις παραγράφους 2 και 3 του άρθρου 5. Στην τελευταία περίπτωση, η έσχατη ανάγκη πρέπει να είναι δεόντως αιτιολογημένη και η συμφωνία των αντιπροσωπειών θα τεκμαίρεται ότι υπάρχει μόνον αν έχει ρητά γνωστοποιηθεί.2. Ωστόσο, εάν μέλος της επιτροπής ζητήσει να εξεταστεί το σχέδιο μέτρων κατά τη διάρκεια συνεδρίασης της επιτροπής, η γραπτή διαδικασία κλείνει χωρίς αποτέλεσμα και το σχέδιο μέτρων παραπέμπεται στην προσεχή συνεδρίαση της επιτροπής.Άρθρο 10ΓραμματείαΤη γραμματεία της επιτροπής αναλαμβάνουν οι υπηρεσίες της Επιτροπής.Άρθρο 11Πρακτικά και απολογισμός των συνεδριάσεωνΜε ευθύνη του προέδρου, τηρούνται πρακτικά κάθε συνεδρίασης που περιλαμβάνουν τις γνώμες οι οποίες διατυπώθηκαν για τα σχέδια μέτρων, καθώς και τις θέσεις που εκφράστηκαν κατά τη συνεδρίαση. Τα πρακτικά διαβιβάζονται στα μέλη της επιτροπής μέσα σε δεκαπέντε εργάσιμες ημέρες.Τα μέλη της επιτροπής ενημερώνουν τον πρόεδρο, γραπτώς, για ενδεχόμενες παρατηρήσεις τους. Η επιτροπή ενημερώνεται σχετικά. Σε περίπτωση διαφωνίας, η προτεινόμενη τροποποίηση συζητείται στο πλαίσιο της επιτροπής. Εάν η διαφωνία παραμείνει, η τροποποίηση αυτή επισυνάπτεται ως παράρτημα στα πρακτικά.Άρθρο 12Κατάλογος παρουσιών1. Σε κάθε συνεδρίαση της επιτροπής, ο πρόεδρος συντάσσει κατάλογο παρουσιών προσδιορίζοντας τις αρχές ή τα όργανα στα οποία υπάγονται οι συμμετέχοντες.2. Τα μέλη των αντιπροσωπειών που δεν υπάγονται σε αρχή ή όργανο κράτους μέλους υπογράφουν δήλωση με την οποία πιστοποιούν ότι η συμμετοχή τους δεν εγείρει πρόβλημα σύγκρουσης συμφερόντων.Σε περίπτωση τέτοιας σύγκρουσης συμφερόντων, το μέλος, κατόπιν αιτήματος του προέδρου, απέχει από συμμετοχή στα αντίστοιχα σημεία της ημερήσιας διάταξης.Άρθρο 13Αλληλογραφία1. Η αλληλογραφία σχετικά με την επιτροπή απευθύνεται στην Επιτροπή, υπόψη της γραμματείας της επιτροπής.2. Η αλληλογραφία που απευθύνεται από τη γραμματεία στα μέλη της επιτροπής αποστέλλεται και στη μόνιμη αντιπροσωπεία του κράτους μέλους το οποίο αφορά.3. Πλην εξαιρετικών περιπτώσεων, η αλληλογραφία μεταξύ της Επιτροπής και των μελών της επιτροπής διακινείται, και προς τις δύο κατευθύνσεις, μέσω του ηλεκτρονικού συστήματος που προβλέπεται για το σκοπό αυτό.Άρθρο 14Διαφάνεια1. Στην επιτροπή του ΕΤΑ-ΥΧΕ εφαρμόζονται εκείνες οι αρχές και όροι σχετικά με την πρόσβαση του κοινού στα έγγραφα, που ισχύουν για την Επιτροπή. Όταν η αίτηση απευθύνεται σε κράτος μέλος, αυτό υποχρεούται να συμμορφώνεται με το άρθρο 5 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής(3).2. Οι συζητήσεις της επιτροπής έχουν εμπιστευτικό χαρακτήρα για όλους τους συμμετέχοντες.Άρθρο 15Δαπάνες λειτουργίας1. Οι δαπάνες λειτουργίας της επιτροπής, συμπεριλαμβανομένων των εξόδων ταξιδίων ενός συμμετέχοντος ανά κράτος μέλος, αναλαμβάνονται από την Επιτροπή.Εάν η διατιθέμενη συνολική χρηματοδότηση το επιτρέπει και εντός των ορίων της χρηματοδότησης αυτής, η Επιτροπή αναλαμβάνει τα έξοδα ταξιδίου δύο μελών αντιπροσωπείας τα οποία θα το συζητήσουν.2. Η Επιτροπή εξουσιοδοτείται να επιστρέφει τα έξοδα ταξιδίου και διαμονής των εμπειρογνωμόνων που καλούνται σύμφωνα με το άρθρο 8 παράγραφος 1.3. Η Επιτροπή θέτει στη διάθεση της επιτροπής τους αναγκαίους χώρους και μέσα για τη λειτουργία της.(1) ΕΕ L 317 της 15.12.2000, σ. 355.(2) ΕΕ L 314 της 30.11.2001, σ. 1.(3) ΕΕ L 145 της 31.5.2001, σ. 43.


title: 2005/542/EK: Απόφαση του Ευρωπαϊκού Κοινοβουλίου, της 12ης Απριλίου 2005, σχετικά με τη χορήγηση απαλλαγής στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία όσον αφορά την εκτέλεση του προϋπολογισμού του για το οικονομικό έτος 2003

text:
               27.7.2005

               EL

               Επίσημη Εφημερίδα της Ευρωπαϊκής Ένωσης

               L 196/86

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 12ης Απριλίου 2005
   σχετικά με τη χορήγηση απαλλαγής στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία όσον αφορά την εκτέλεση του προϋπολογισμού του για το οικονομικό έτος 2003
   (2005/542/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2003, συνοδευόμενη από τις απαντήσεις του Οργανισμού (1),
   έχοντας υπόψη τη σύσταση του Συμβουλίου της 8ης Μαρτίου 2005 (6851/2005 — C6-0069/2005),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185, και τον κανονισμό (ΕΚ) αριθ. 1654/2003 του Συμβουλίου, της 18ης Ιουνίου 2003, που τροποποιεί τον κανονισμό (ΕΚ) αριθ. 2062/94 σχετικά με τον Ευρωπαϊκό Οργανισμό για την Ασφάλεια και την Υγεία (3), και ιδίως το άρθρο 14,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,
   έχοντας υπόψη τα άρθρα 70 και 71 και το παράρτημα V του κανονισμού του,
   έχοντας υπόψη την έκθεση της επιτροπής ελέγχου του προϋπολογισμού (A6-0074/2006),

               1.

               χορηγεί απαλλαγή στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία, όσον αφορά την εκτέλεση του προϋπολογισμού του για το οικονομικό έτος 2003·

               2.

               καταγράφει τις παρατηρήσεις του στο συνοδευτικό ψήφισμα·

               3.

               αναθέτει στον Πρόεδρό του να διαβιβάσει την παρούσα απόφαση και το συνοδευτικό ψήφισμα στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 324 της 30.12.2004, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 245 της 29.9.2003, σ. 38.

      (4)  ΕΕ L 357 της 31.12.2002, σ. 72.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία σχετικά με την εκτέλεση του προϋπολογισμού του για το οικονομικό έτος 2003
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
      έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2003, συνοδευόμενη από τις απαντήσεις του Οργανισμού (1),
      έχοντας υπόψη τη σύσταση του Συμβουλίου της 8ης Μαρτίου 2005 (6851/2005 — C6-0069/2005),
      έχοντας υπόψη τη συνθήκη ΕΚ, και ιδίως το άρθρο 276,
      έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185, και τον κανονισμό (ΕΚ) αριθ. 1654/2003 του Συμβουλίου, της 18ης Ιουνίου 2003, που τροποποιεί τον κανονισμό (ΕΚ) αριθ. 2062/1994 σχετικά με τον Ευρωπαϊκό Οργανισμό για την Ασφάλεια και την Υγεία (3), και ιδίως το άρθρο 14,
      έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,
      έχοντας υπόψη τα άρθρα 70 και 71 και το παράρτημα V του κανονισμού του,
      έχοντας υπόψη την έκθεση της επιτροπής ελέγχου του προϋπολογισμού (A6-0074/2006),

                  A.

                  λαμβάνοντας υπόψη ότι το Ευρωπαϊκό Ελεγκτικό Συνέδριο δήλωσε στην προαναφερθείσα έκθεσή του ότι αποκόμισε εύλογη βεβαιότητα ότι οι λογαριασμοί για το οικονομικό έτος που έληξε στις 31 Δεκεμβρίου 2003 είναι αξιόπιστοι και ότι οι κυριότερες συναλλαγές είναι, συνολικά, νόμιμες και κανονικές,

                  B.

                  λαμβάνοντας υπόψη ότι στις 21 Απριλίου 2004 το Ευρωπαϊκό Κοινοβούλιο χορήγησε απαλλαγή (5) στον διευθυντή του Οργανισμού σχετικά με την εκτέλεση του προϋπολογισμού του για το οικονομικό έτος 2002, βάσει της έκθεσης του Ελεγκτικού Συνεδρίου, και ότι με την ευκαιρία αυτή το Κοινοβούλιο στο ψήφισμά του μεταξύ άλλων:

                              —

                              επέμεινε στην ανάγκη να βελτιώσει ο Οργανισμός τον προγραμματισμό των δραστηριοτήτων του, ώστε να μειωθεί το σημαντικό μέγεθος των μεταφερόμενων πιστώσεων,

                              —

                              καλούσε τον Οργανισμό να χρησιμοποιήσει τα διδάγματα που αποκόμισε κατά τη διαχείριση του προγράμματος χρηματοδότησης των ΜΜΕ για το 2002, ούτως ώστε να εξασφαλισθεί μεγαλύτερη σχολαστικότητα και αποτελεσματικότερη αξιοποίηση των χρηματοδοτικών πόρων στα προσεχή προγράμματα,

            1.   λαμβάνει υπό σημείωση τους κατωτέρω λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία, για τα οικονομικά έτη 2003 και 2002:
      Λογαριασμός διαχείρισης των οικονομικών ετών 2003 και 2002

                  (σε χιλιάδες ευρώ)

                  2003

                  2002

                  Έσοδα

                  Κοινοτικές επιχορηγήσεις

                  11 641

                  12 324

                  Λοιπές επιχορηγήσεις

                  66

                  252

                  Λοιπά έσοδα

                  157

                  81

                  Έσοδα PHARE

                  824

                  0

                  Σύνολο των εσόδων (α)

                  12 688

                  12 657

                  Δαπάνες

                  Προσωπικό — Τίτλος Ι του προϋπολογισμού

                  Πληρωμές

                  3 245

                  3 024

                  Μεταφερθείσες πιστώσεις

                  87

                  136

                  Λειτουργία — Τίτλος ΙΙ του προϋπολογισμού

                  Πληρωμές

                  1 146

                  1 140

                  Μεταφερθείσες πιστώσεις

                  186

                  247

                  Επιχειρησιακές δραστηριότητες — Τίτλος ΙΙΙ του προϋπολογισμού

                  Πληρωμές

                  2 559

                  2 030

                  Μεταφερθείσες πιστώσεις

                  5 859

                  5 623

                  Δαπάνες PHARE

                  Πληρωμές

                  548

                  0

                  Μεταφερθείσες πιστώσεις

                  502

                  0

                  Σύνολο των δαπανών (β)

                  14 131

                  12 199

                  Αποτέλεσμα του οικονομικού έτους (γ = α – β) (6)

                  – 1 443

                  458

                  Υπόλοιπο που μεταφέρθηκε από το προηγούμενο οικονομικό έτος

                  – 1 108

                  – 2 185

                  Μεταφερθείσες πιστώσεις που ακυρώθηκαν

                  766

                  609

                  Έσοδα προς επαναχρησιμοποίηση από το προηγούμενο οικονομικό έτος που δεν χρησιμοποιήθηκαν

                  1

                  0

                  Πληρωμές έναντι υποχρέωσης που ακυρώθηκε το 2002

                  – 191

                  0

                  Συναλλαγματικές διαφορές

                  4

                  4

                  Τακτοποίηση

                  – 16

                  7

                  Αποτέλεσμα του οικονομικού έτους εκτός οικονομικών προσαρμογών (δ)

                  – 1 987

                  – 1 108

                  Έσοδα του προϋπολογισμού που απομένουν προς είσπραξη

                  850

                  0

                  Λοιπά έσοδα που απομένουν προς είσπραξη

                  3

                  0

                  Αποκτήσεις ακινητοποιήσιμων αγαθών

                  207

                  0

                  Αποσβέσεις (7)

                  – 186

                  0

                  Διάφορες δαπάνες

                  – 1

                  0

                  Οικονομικές αναπροσαρμογές (ε)

                  873

                  0

                  Υπόλοιπο του οικονομικού έτους (δ + ε) (8)

                  – 1 113

                  – 1 108

                     Σημείωση: Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

                     Πηγή: Στοιχεία του Οργανισμού — Στον παρόντα πίνακα συγκεφαλαιώνονται τα στοιχεία που παρείχε ο Οργανισμός στις οικονομικές καταστάσεις του.

            2.   σημειώνει με ικανοποίηση τις προσπάθειες που κατέβαλε ο Οργανισμός και είχαν ως αποτέλεσμα τη σημαντική μείωση των μεταφορών επιχειρησιακών πιστώσεων· συμφωνεί με την άποψη του Συνεδρίου ότι το επίπεδο των μεταφορών πιστώσεων συνεχίζει να είναι υψηλό· αναμένει ότι ο Οργανισμός θα καταβάλει περισσότερες προσπάθειες για την περαιτέρω μείωση των μεταφορών πιστώσεων·
      3.   καλεί τον Οργανισμό, στο πλαίσιο αυτό, να θέσει σε εφαρμογή ένα σχέδιο για τη μείωση της μεταφοράς πιστώσεων, το οποίο θα θέτει ετήσιους στόχους μείωσης, συμβατούς με τον κύκλο υλοποίησης του προγράμματος εργασιών του·
      4.   καλεί τον Οργανισμό να αναφέρει σαφώς ποιες, μεταξύ των λειτουργικών δραστηριοτήτων του, θα μπορούσαν να εξυπηρετηθούν καλύτερα μέσω μιας χρηματοδότησης με πολυετείς πιστώσεις·
      5.   καλεί εκ νέου τον Οργανισμό να εφαρμόσει αυστηρότερο προγραμματισμό και να βελτιώσει την παρακολούθηση των λειτουργικών δραστηριοτήτων του· καλεί τον Οργανισμό να συνεχίσει τις προσπάθειές του με στόχο να ορίσει σαφέστερους και ρεαλιστικότερους στόχους, από λειτουργική άποψη, όπως πρότεινε η Επιτροπή στην έκθεση αξιολόγησης του Οργανισμού το 2003·
      6.   σημειώνει την εξήγηση που δίνει ο Οργανισμός όσον αφορά τις προσπάθειές του να φέρει σε πέρας το πρόγραμμα εργασίας του σε συνεργασία με μικρό αριθμό θεματικών κέντρων· καλεί τον Οργανισμό να παρουσιάσει, στην ετήσια έκθεση δραστηριοτήτων του για το 2004, ανάλυση των διδαγμάτων που αποκόμισε από τη συνεργασία του με τα θεματικά κέντρα, στα οποία αναφέρονται οι διατάξεις του ιδρυτικού κανονισμού του Οργανισμού, εξηγώντας τα πλεονεκτήματα και τα μειονεκτήματα αυτού του μοντέλου συνεργασίας· εξάλλου, καλεί τον Οργανισμό να τονίσει στην έκθεσή του την προστιθέμενη αξία των μέχρι τώρα αποτελεσμάτων· ενθαρρύνει τον Οργανισμό να ενισχύσει περαιτέρω την παρακολούθηση και τον έλεγχο των εξόδων που δηλώνονται από τα θεματικά κέντρα κόστους και να ζητήσει πιστοποίηση του έργου τους από εξωτερικό ελεγκτή, όπως έχει προτείνει το Ελεγκτικό Συνέδριο·
      7.   εκφράζει τη λύπη του για τη μη ύπαρξη ενός σχεδίου ισότητας και ζητεί από τον Οργανισμό να καταρτίσει σύντομα ένα τέτοιο σχέδιο, ώστε να γίνει εργοδότης που σέβεται τις αρχές των ίσων ευκαιριών· αναμένει ότι ο Οργανισμός θα ασχοληθεί με τα ζητήματα ισότητας των φύλων όχι μόνο στο επίπεδο των προσλήψεων, αλλά και σε μια μακροπρόθεσμη βάση, για την προώθηση της ισότητας των φύλων·
      8.   χαιρετίζει τη δέσμευση του Οργανισμού να κάνει γνωστές στους πολίτες τις πληροφορίες σχετικά με τις δραστηριότητές του, και ελπίζει πως θα πραγματοποιηθούν και άλλα βήματα για την ανάπτυξη και την ενίσχυση της επικοινωνιακής στρατηγικής του Οργανισμού·
      Γενικές παρατηρήσεις προς τις Υπηρεσίες και την Επιτροπή

                  9.

                  επαναλαμβάνει τη θέση του ότι, ενώ υποστηρίζει τις προσπάθειες της Επιτροπής για την καθιέρωση περιορισμένου αριθμού προτύπων, τουλάχιστον για τους μελλοντικούς «ρυθμιστικούς» οργανισμούς, είναι της γνώμης ότι η διάρθρωση των σημερινών και των μελλοντικών οργανισμών θα πρέπει να εξετασθεί σε βάθος, σε διοργανικό επίπεδο· υπογραμμίζει επίσης ότι, πριν ορίσει η Επιτροπή το πλαίσιο προϋποθέσεων για τη χρήση ρυθμιστικών οργανισμών, μια διοργανική συμφωνία θα πρέπει να διατυπώσει κοινές κατευθυντήριες γραμμές, κάτι που πρέπει να συμβεί πριν θεσπιστεί ένα εναρμονισμένο πλαίσιο για τη διάρθρωση και τη λειτουργία των Υπηρεσιών·

                  10.

                  σημειώνει τη θέση της Επιτροπής (9) όσον αφορά την ανάθεση αρμοδιοτήτων για την άσκηση καθηκόντων σε σώματα, περιλαμβανομένων των Υπηρεσιών, διάφορα της κεντρικής διοίκησης της Επιτροπής· θεωρεί ότι αυτό δεν αποτελεί απάντηση στο αίτημα του Κοινοβουλίου για μια σε βάθος εξέταση της διάρθρωσης των υπαρχουσών Υπηρεσιών, σε διοργανικό επίπεδο· καλεί, συνεπώς, την Επιτροπή να προβεί σε διευκρινίσεις στο σημείο αυτό και σε σχέση με τη μελλοντική συνολική διοργανική συμφωνία όσον αφορά τις νέες ρυθμίσεις που πρέπει να διαμορφωθούν είτε στο πλαίσιο των δημοσιονομικών προοπτικών είτε παράλληλα με αυτές (10)·

                  11.

                  καλεί την Επιτροπή να οργανώνει και να πραγματοποιεί μεσοπρόθεσμα, δηλαδή ανά τυπική περίοδο τριών ετών, μια διεξοδική ανάλυση των αξιολογήσεων για κάθε μία από τις Υπηρεσίες, ώστε:

                              α)

                              να εξαχθούν συμπεράσματα σε σχέση με τη συνεκτικότητα των δραστηριοτήτων των Υπηρεσιών σε σχέση με τις πολιτικές της Ένωσης γενικά και όσον αφορά τις συνέργειες που υπάρχουν ή μπορούν να αναπτυχθούν μεταξύ των Υπηρεσιών και των τμημάτων της Επιτροπής αλλά και την αποφυγή αλληλοεπικαλύψεων μεταξύ τους·

                              β)

                              να γίνει μια αξιολόγηση της ευρύτερης ευρωπαϊκής προστιθέμενης αξίας του έργου των Υπηρεσιών στους τομείς των δραστηριοτήτων τους και της σημασίας, της αποδοτικότητας και της αποτελεσματικότητας του προτύπου των Υπηρεσιών στην εφαρμογή της πολιτικής της ΕΕ ή τη συμβολή τους στην πολιτική αυτή·

                              γ)

                              να προσδιορισθεί και να ενισχυθεί ο αντίκτυπος των δραστηριοτήτων των Υπηρεσιών από την άποψη της εγγύτητας, της προσβασιμότητας και της ορατότητας της ΕΕ προς τους πολίτες της·

                  12.

                  αναμένει ότι αυτή η συνολική ανάλυση θα είναι διαθέσιμη μέχρι το τέλος του 2005, ώστε να καλυφθεί η τριετής περίοδος από τη στιγμή της έναρξης ισχύος του νέου δημοσιονομικού κανονισμού και του συνεπαγόμενου νέου πλαισίου για το σύστημα των Υπηρεσιών·

                  13.

                  καλεί τις Υπηρεσίες να συμμετάσχουν ενεργά στη διαδικασία αυτή και να συνεργασθούν με την Επιτροπή, προσφέροντας τα απαραίτητα στοιχεία για θέματα που θεωρούν σημαντικά για τη λειτουργία, τον ρόλο, τις αρμοδιότητες και τις ανάγκες τους, καθώς και για κάθε ζήτημα που θα μπορούσε να συμβάλει στη βελτίωση της διαδικασίας απαλλαγής, με στόχο την επιτυχία της διαδικασίας αυτής αλλά και την αύξηση της υπευθυνότητας και διαφάνειας των Υπηρεσιών· καλεί τις Υπηρεσίες να υποβάλουν τα στοιχεία αυτά και στις αρμόδιες επιτροπές του·

                  14.

                  καλεί την Επιτροπή, παράλληλα με τη διαδικασία αυτή, να υποβάλει, πριν από το τέλος του 2005, προτάσεις για αλλαγές στα καθεστώτα των υπαρχουσών Υπηρεσιών με στόχο, μεταξύ των άλλων, τη βελτίωση της σχέσης της με τις Υπηρεσίες αυτές· οι εν λόγω προτάσεις θα πρέπει να αποσκοπούν:

                              α)

                              στη βελτίωση της επικοινωνίας μεταξύ της Επιτροπής και των Υπηρεσιών,

                              β)

                              στην καθιέρωση ή την διεύρυνση της συνεργασίας όσον αφορά τον προσδιορισμό των προς κάλυψη αναγκών και των στόχων όσον αφορά το παρακτέο έργο, καθώς και της στρατηγικής για την επίτευξή τους και όσον αφορά τον ορισμό των προδιαγραφών για την παρακολούθηση και την αξιολόγηση,

                              γ)

                              στη βελτίωση της συμπληρωματικής δράσης, την καλύτερη οργάνωση των αναγκαίων πόρων και την αποδοτική χρήση τους για την παραγωγή αποτελεσμάτων, καθώς και στη διαμόρφωση μιας επικοινωνιακής στρατηγικής για τη διάδοση των αποτελεσμάτων αυτών·

                  15.

                  τονίζει ότι, πριν από τη λήψη οποιασδήποτε απόφασης για την υποβολή πρότασης σχετικά με τη σύσταση νέας Υπηρεσίας, η Επιτροπή οφείλει να προβαίνει σε αυστηρή αξιολόγηση της αναγκαιότητας και της προστιθέμενης αξίας των λειτουργιών που αυτή θα επιτελεί, λαμβάνοντας υπόψη τις υφιστάμενες δομές, τις αρχές της επικουρικότητας, της δημοσιονομικής αυστηρότητας και της απλούστευσης των διαδικασιών·

                  16.

                  αναμένει ότι η Επιτροπή θα υποβάλει ταχέως τις κατευθυντήριες γραμμές σχετικά με την πολιτική προσωπικού των Υπηρεσιών, που το Κοινοβούλιο είχε ζητήσει να υποβάλει η Επιτροπή πριν από το τέλος της διαδικασίας του προϋπολογισμού του 2005·

            Γενικές παρατηρήσεις προς τις Υπηρεσίες

                  17.

                  αναμένει ότι θα λαμβάνει στο εξής, από όλες τις Υπηρεσίες, την έκθεση που περιλαμβάνει τα συνοπτικά στοιχεία των λογιστικών ελέγχων του εσωτερικού ελεγκτή, τις συστάσεις που διατυπώθηκαν και τις ενέργειες που έγιναν σε σχέση με αυτές τις συστάσεις, σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002·

                  18.

                  καλεί τις Υπηρεσίες να πραγματοποιήσουν περαιτέρω προσπάθειες για την ορθή εφαρμογή του καθεστώτος για τους υπαλλήλους και το λοιπό προσωπικό, όσον αφορά τους εργαζομένους σε αυτές (διαδικασίες πρόσληψης και σχετικές αποφάσεις, προσωπικοί φάκελοι, υπολογισμός της αμοιβής και των επιδομάτων, πολιτική προαγωγών, ποσοστό κενών θέσεων, ποσοστώσεις για τον σεβασμό της ισότητας των φύλων κ.λπ.)·

                  19.

                  σημειώνει ότι, γενικά, τα αντίστοιχα ποσοστά ανδρών και γυναικών υπαλλήλων στο σύνολο των υπαλλήλων των Υπηρεσιών δείχνουν ότι υπάρχει κάποια ανισορροπία μεταξύ ανδρών και γυναικών· διαπιστώνει με θλίψη ότι, ενώ οι άνδρες αποτελούν το ένα τρίτο του συνόλου των εργαζομένων, η εκπροσώπησή τους στα υψηλότερα κλιμάκια της ιεραρχίας είναι πολύ μεγαλύτερη, ενώ οι γυναίκες εκπροσωπούνται σε μεγαλύτερο ποσοστό στις χαμηλές θέσεις· καλεί τις Υπηρεσίες να λάβουν άμεσα και αποτελεσματικά μέτρα για τη διόρθωση της κατάστασης αυτής·

                  20.

                  καλεί τις Υπηρεσίες να διασφαλίσουν ότι όλες οι σχετικές διατάξεις της οδηγίας 2002/73/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για την τροποποίηση της οδηγίας 76/207/ΕΟΚ του Συμβουλίου σχετικά με την εφαρμογή της αρχής της ίσης μεταχείρισης ανδρών και γυναικών όσον αφορά την πρόσβαση στην απασχόληση, την επαγγελματική εκπαίδευση και προώθηση, και τις συνθήκες εργασίας (11), έχουν ενταχθεί στις αντίστοιχες πολιτικές προσωπικού τους·

                  21.

                  αναμένει ότι οι Υπηρεσίες, ανταποκρινόμενες στις σχετικές παρατηρήσεις του Συνεδρίου, θα σεβασθούν πλήρως τις δημοσιονομικές αρχές που θέτει ο δημοσιονομικός κανονισμός, και ιδίως εκείνες της ενότητας και της αυθεντικότητας του προϋπολογισμού· καλεί τις Υπηρεσίες που δεν το έχουν ακόμη πράξει, να σεβασθούν τις απαιτήσεις του δημοσιονομικού κανονισμού όσον αφορά τα λογιστικά ζητήματα και να ενισχύσουν περισσότερο τις διαδικασίες όσον αφορά την εσωτερική διαχείριση και έλεγχο στους κόλπους τους με στόχο την αύξηση της υπευθυνότητας, της διαφάνειας και της προστιθέμενης ευρωπαϊκής αξίας·

                  22.

                  ενθαρρύνει τις Υπηρεσίες, ιδίως εκείνες των οποίων οι δραστηριότητες έχουν κοινά στοιχεία με εκείνες άλλων Υπηρεσιών, να ενισχύσουν τη συνεργασία τους, δημιουργώντας ευκαιρίες για τη διαμόρφωση συνεργειών· τις καλεί να επισημοποιήσουν, όπου ενδείκνυται, τη συνεργασία αυτή με συγκεκριμένες συμφωνίες (κοινές δηλώσεις, μνημόνια συνεννόησης, αποφάσεις κοινού σχεδιασμού και δράσεων/προγραμμάτων που παρουσιάζουν συμπληρωματικά χαρακτηριστικά), ώστε να διασφαλισθεί ότι δεν γίνεται διπλή εργασία, ότι το έργο κάθε Υπηρεσίας είναι σαφώς προσδιορισμένο και ότι το αποτέλεσμα των κοινών προσπαθειών μεγιστοποιεί την προστιθέμενη αξία και τον αντίκτυπο του έργου τους· ζητεί να ενημερώνεται τακτικά για το ζήτημα αυτό·

                  23.

                  καλεί τις Υπηρεσίες να δώσουν ιδιαίτερη προσοχή στις διαδικασίες για την ανάθεση και τη διαχείριση των συμβάσεων· τις καλεί να λάβουν όλα τα αναγκαία μέτρα όσον αφορά τις διοικητικές δομές τους, ώστε να ενισχύσουν τις διαδικασίες, τους διαύλους και τη διαχείριση του εσωτερικού ελέγχου· πιστεύει ότι στα μέτρα αυτά μπορούν να περιλαμβάνονται, όπου αυτό είναι αναγκαίο ή εφικτό, η δημιουργία εξειδικευμένων μονάδων με έργο τους την παροχή συμβουλευτικών υπηρεσιών, στη βάση αναλύσεων κινδύνου, σχετικά με την καλύτερη δυνατή προετοιμασία των διαδικασιών ανάθεσης συμβάσεων, τη διασφάλιση της επίβλεψης και της απαιτούμενης παρακολούθησης· καλεί την Επιτροπή και το Συνέδριο να ενισχύσουν τη συνεργασία τους με τις Υπηρεσίες στο ζήτημα αυτό·

                  24.

                  σημειώνει τις δυσκολίες στις οποίες αναφέρθηκαν ορισμένοι διευθυντές, ιδιαίτερα μάλιστα των «νεοσυσταθεισών» Υπηρεσιών, όσον αφορά τη συμμόρφωση των Υπηρεσιών με το χρονοδιάγραμμα και τις προθεσμίες για την υποβολή εκθέσεων, όπως ορίζει ο δημοσιονομικός κανονισμός· καλεί τους διευθυντές των Υπηρεσιών, στην προοπτική της αναθεώρησης του δημοσιονομικού κανονισμού στη διάρκεια του 2005, να ενημερώσουν τις επιτροπές προϋπολογισμού και ελέγχου του προϋπολογισμού σχετικά με τις δυσχέρειες που έχουν συναντήσει μέχρι σήμερα, ώστε αυτές να ληφθούν υπόψη κατά τη διαδικασία της αναθεώρησης· καλεί τους διευθυντές να υποβάλουν συγκεκριμένες προτάσεις για εναλλακτικές ρυθμίσεις όσον αφορά τις προθεσμίες που ανταποκρίνονται καλύτερα στις λειτουργικές απαιτήσεις των Υπηρεσιών, με παράλληλο σεβασμό των υποχρεώσεων υποβολής εκθέσεων που επιβάλλει στις Υπηρεσίες ο δημοσιονομικός κανονισμός·

                  25.

                  σημειώνει τη θετική ανταπόκριση των διευθυντών των Υπηρεσιών στο αίτημα της επιτροπής του Κοινοβουλίου που είναι αρμόδια για την απαλλαγή, να καθιερωθεί ένα ακριβέστερο σύστημα επικοινωνίας, ιδίως όσον αφορά τη διαβίβαση από τις Υπηρεσίες στην επιτροπή αυτή των εγγράφων που σχετίζονται με την υποχρέωση αναφοράς των Υπηρεσιών· είναι της γνώμης ότι η καλύτερη οργάνωση της επικοινωνίας αυτής, θα ενισχύσει τη συνεργασία της επιτροπής αυτής με τις Υπηρεσίες και θα οδηγήσει στη βελτίωση του δημοκρατικού ελέγχου·

                  26.

                  καλεί τους διευθυντές των Υπηρεσιών να συνοδεύουν στο εξής την ετήσια έκθεση δραστηριοτήτων τους, η οποία υποβάλλεται μαζί με οικονομικές και διαχειριστικές πληροφορίες, από δήλωση διαβεβαίωσης όσον αφορά τη νομιμότητα και κανονικότητα των πράξεών τους, παρόμοιες των δηλώσεων που υποβάλλουν σήμερα οι Γενικοί Διευθυντές της Επιτροπής·

                  27.

                  καλεί τις Υπηρεσίες να αναπτύξουν μια συνολική στρατηγική επικοινωνίας που θα ικανοποιεί την ανάγκη να γίνονται διαθέσιμα, υπό την κατάλληλη μορφή, τα αποτελέσματα του έργου τους στο ευρύ κοινό και όχι μόνο να παρουσιάζονται στα θεσμικά όργανα, τις αρμόδιες υπηρεσίες των κρατών μελών, τους ειδικούς, τους εταίρους ή συγκεκριμένους επωφελουμένους· στην προοπτική της ανάπτυξης μιας τέτοιας στρατηγικής, καλεί τις υπηρεσίες να εντείνουν τη συνεργασία τους και την ανταλλαγή πληροφοριών σε σχέση με τις βέλτιστες πρακτικές στην προσπάθεια επίτευξης αυτού του στόχου· ζητεί από τις Υπηρεσίες να ενημερώσουν κατάλληλα τις αρμόδιες επιτροπές του, πριν από την επόμενη διαδικασία απαλλαγής, σχετικά με τις προόδους όσον αφορά τη διαμόρφωση μιας τέτοιας στρατηγικής·

            Γενικές παρατηρήσεις προς το Ελεγκτικό Συνέδριο και τις Υπηρεσίες

                  28.

                  χαιρετίζει την πρωτοβουλία του Ελεγκτικού Συνεδρίου να προσθέσει στις ειδικές εκθέσεις του για τις Υπηρεσίες έναν πίνακα με συνοπτικές πληροφορίες σχετικά με τις αρμοδιότητες, τη διοίκηση, τους διαθέσιμους πόρους και το παραγόμενο προϊόν/έργο κάθε Υπηρεσίας· πιστεύει ότι με τον τρόπο αυτόν βελτιώνεται η σαφήνεια και η διαφάνεια του έργου αυτών των κοινοτικών οργανισμών, ενώ ταυτόχρονα προσφέρεται μια χρήσιμη βάση για συγκρίσεις, όπου αυτό είναι εφικτό, στην προσπάθεια να προωθηθεί η διαμόρφωση του εναρμονισμένου πλαισίου για τις Υπηρεσίες, όπως έχει ζητήσει το Ευρωπαϊκό Κοινοβούλιο·

                  29.

                  καλεί το Συνέδριο και τις Υπηρεσίες να ενισχύσουν τη συνεργασία τους, με στόχο την αναβάθμιση των διαδικασιών και των τεχνικών μέσων για τη βελτίωση της διαχείρισης σε δημοσιονομικά και χρηματοπιστωτικά θέματα, στην προοπτική καθιέρωσης μιας μεθοδολογίας που θα προετοιμάσει το έδαφος για μια θετική απόφαση όσον αφορά την απαλλαγή, ήδη από την έναρξη της διαδικασίας· ζητεί να ενημερώνεται τακτικά όσον αφορά την πραγματοποιηθείσα πρόοδο και την εφαρμογή των βέλτιστων πρακτικών·

                  30.

                  καλεί το Συνέδριο και τις Υπηρεσίες να βελτιώσουν τη διαφάνεια της procédure contradictoire πριν από την τελική έκθεση του Συνεδρίου σχετικά με την απαλλαγή, ώστε να αποφευχθεί κάθε αντίφαση ή ασάφεια που θα έθετε σε κίνδυνο την αξιοπιστία όλης της διαδικασίας· στο πλαίσιο αυτό, καλεί το Συνέδριο και την Επιτροπή να προτείνουν έναν εφικτό τρόπο για την ενημερότητα των πληροφοριών, όσον αφορά τις βελτιώσεις που έχουν εφαρμοσθεί ή τα προβλήματα που έχουν ανακύψει, από την πρώτη συζήτηση της προπαρασκευαστικής έκθεσης του Συνεδρίου μέχρι τη στιγμή της απόφασης σχετικά με τη χορήγηση απαλλαγής, ώστε να είναι πάντοτε διαθέσιμη η πληρέστερη δυνατή εικόνα της κατάστασης κάθε Υπηρεσίας.

         (1)  ΕΕ C 324 της 30.12.2004, σ. 1.

         (2)  ΕΕ L 248 της 16.9.2002, σ. 1.

         (3)  ΕΕ L 245 της 29.9.2003, σ. 38.

         (4)  ΕΕ L 357 της 31.12.2002, σ. 72.

         (5)  ΕΕ L 330 της 4.11.2004, σ. 8.

         (6)  Υπολογισμός σύμφωνα με τις αρχές του άρθρου 15 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000 (ΕΕ L 130 της 31.5.2000, σ. 8).

         (7)  Ο Οργανισμός προέβη το 2003, για πρώτη φορά, στην απόσβεση των ακινητοποιημένων στοιχείων ενεργητικού που διέθεται.

         (8)  Το αρνητικό λογιστικό υπόλοιπο οφείλεται στο γεγονός ότι οι μεταφορές εξακολουθούν να εξομοιώνονται με δαπάνες χωρίς οικονομικές προσαρμογές. Από κατά προσέγγιση εκτίμηση της εφαρμοστέας προσαρμογής διαφαίνεται ότι το υπόλοιπο του οικονομικού έτους είναι της τάξης του ενός εκατομμυρίου ευρώ.

         Σημείωση: Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

         Πηγή: Στοιχεία του Οργανισμού — Στον παρόντα πίνακα συγκεφαλαιώνονται τα στοιχεία που παρείχε ο Οργανισμός στις οικονομικές καταστάσεις του.

         (9)  Όπως διατυπώθηκε στο παράρτημα Ι της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο «Η οικοδόμηση του κοινού μας μέλλοντος — Προκλήσεις πολιτικής και δημοσιονομικά μέσα της διευρυμένης Ένωσης 2007-2013» [COM(2004) 0101, σ. 38].

         (10)  Βλέπε παράρτημα στην έκθεση παρακολούθησης της Επιτροπής για την απαλλαγή για το 2002 [COM(2004) 0648, σ. 108].

         (11)  ΕΕ L 269 της 5.10.2002, σ.15.


Avis juridique important

|

31982D0754

82/754/EOK: Απόφαση τού Συμβουλίου τής 9ης Νοεμβρίου 1982 γά τό διορισμό τών τακτικών καί αναπληρωματικών μελών τής Συμβουλευτικής Επιτροπής γιά τήν Εκπαίδευση τών Γιατρών

Επίσημη Εφημερίδα αριθ. L 317 της 13/11/1982 σ. 0025 - 0026

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 9ης Νοεμβρίου 1982  για το διορισμό των τακτικών και αναπληρωματικών μελών της Συμβουλευτικής Επιτροπής για την Εκπαίδευση των Γιατρών  (82/754/ΕΟΚ)  ΤΟ ΣΥΜΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την απόφαση 75/364/ΕΟΚ του Συμβουλίου της 16ης Ιουνίου 1975 περί συστάσεως Συμβουλευτικής Επιτροπής για την Εκπαίδευση των Γιατρών (1), και ιδίως τα άρθρα 3 και 4,  την απόφαση 79/846/ΕΟΚ του Συμβουλίου της 9ης Οκτωβρίου 1979 σχετικά με το διορισμό των τακτικών και αναπληρωματικών μελών της Συμβουλευτικής Επιτροπής για την Εκπαίδευση των Γιατρών για την περίοδο από 6 Απριλίου 1979 έως 5 Απριλίου 1982 (2),  Εκτιμώντας:  ότι η κυβέρνηση της Ελληνικής Δημοκρατίας έχει υποβάλει κατάλογο υποψηφίων για το διορισμό τακτικών και αναπληρωματικών μελών αυτής της επιτροπής·  ότι κάθε μία από τις κυβερνήσεις των άλλων Κρατών μελών έχει υποβάλει κατάλογο υποψηφίων για την αντικατάσταση ή την ανανέωση της θητείας αυτών των τακτικών και αναπληρωματικών μελών·  ότι το Λουξεμβούργο, εξαιτίας της ειδικής του κατάστασης, διορίζει, με την ιδιότητα των εμπειρογνωμόνων των ιατρικών πανεπιστημιακών σχολών, εμπειρογνώμονες που προτείνονται από την Επιτροπή Επικύρωσης για τα Ξένα Διπλώματα Ιατρικής,  ΑΠΟΦΑΣΙΖΕΙ:  Άρθρο μόνο  Διορίζονται τακτικά και αναπληρωματικά μέλη της Συμβουλευτικής Επιτροπής για την Εκπαίδευση των Γιατρών για την περίοδο από 9 Νοεμβρίου 1982 έως 8 Νοεμβρίου 1985:  Α. Εμπειρογνώμονες του ιατρικού σώματος εν ενεργεία  1.2.3 //   // Τακτικά μέλη  // Αναπληρωματικά μέλη  // Βέλγιο  // κ. Wynen Andre  // κ. Dekesel Marc  // Δανία  // κ. Holst E.  // κ. Steensen J. P.  // Γερμανία  // κ. Bechtoldt Wolfgang  // κ. Braeuer Heinz-Peter  // Ελλάδα  // κ. Παπακυριαζής Ν.  // κ. Φλώρος Λουκάς  // Γαλλία  // κ. Pouyaud  // κ. Autin  // Ιρλανδία  // κ. Farrelly P.A.  // κ. Galvin C.  // Ιταλία  // κ. Baruchello Bruno  // κ. Testa Guido  // Λουξεμβούργο  // κ. Meisch G.  // κ. Demoullin M.  // Κάτω Χώρες  // κ. van Zeben W.  // κ. van der Leeuw J.I.  // Ηνωμένο Βασίλειο  // κ.  Β. Εμπειρογνώμονες των ιατρικών πανεπιστημιακών σχολών  1.2.3 //   // Τακτικά μέλη  // Αναπληρωματικά μέλη  // Βέλγιο  // κ. Castermans Andre  // κ. Vandenbroucke Jozue  // Δανία  // κ. Soerensen B.  // κ. Melchior  // Γερμανία  // κ. Hinrichsen Klaus  // κ. Seidler Eduard  // Ελλάδα  // κα Μουλοπούλου-Καρακίτσου Ε.  // κ. Γκαρέλης Ε.  // Γαλλία  // κ. Rey Jean  // κ. Dorner Jean  // Ιρλανδία  // κ. McCormick J.C.  // κ. O'Sullivan D.J.  // Ιταλία  // κ. Cortesini Raffaello  // κ. Filadoro Francesco  // Λουξεμβούργο  // κ. Dicato  // κ. Betz A.  // Κάτω Χώρες  // κ. van Faassen F.  // κ. Dokter J.  // Ηνωμένο Βασίλειο  // κ. Whelan R.F.  // κ. Bevan P.G.  Γ. Εμπειρογνώμονες των αρμοδίων αρχών του Κράτους μέλους  1.2.3 //   // Τακτικά μέλη  // Αναπληρωματικά μέλη  // Βέλγιο  // κ. De Schouwer Pieter  // κα Rombouts Yvonne  // Δανία  // κ. Karle H.  // κ. Goldschmidt E.  // Γερμανία  // κα Schleicher Marilene  // κ. Scholz Georg  // Ελλάδα  // κ. Φιλαλήθης Α.  // κ. Στάνγκος Κ.  // Γαλλία  // κ. Tchernia Gilbert  // κ. Labrousse Pierre  // Ιρλανδία  // κ. Brady M.P.  // κ. Walsh A.  // Ιταλία  // κ. Vetere Carlo  // κ. Cornetta Arturo  // Λουξεμβούργο  // κ. Kohl J.  // κ. Heisbourg E.  // Κάτω Χώρες  // κ. Dersjant N.J.  // κ. Krul R.M.A.  // Ηνωμένο Βασίλειο  // κ. Crist Arthur  // κ. Reid J.J.A.  Έγινε στις Βρυξέλλες, στις 9 Νοεμβρίου 1982.  Για το Συμβούλιο  Ο Πρόεδρος  K. ENGGAARD Brearley R.  // κ. Cameron James  (1) ΕΕ αριθ. L 167 της 30. 6. 1975, σ. 17.  (2) ΕΕ αριθ. L 260 της 16. 10. 1979, σ. 12.


Avis juridique important

|

32002D0983

2002/983/ΕΚ: Απόφαση της Επιτροπής, της 16ης Δεκεμβρίου 2002, για τη συνέχιση των κοινοτικών συγκριτικών εξετάσεων και δοκιμών στο πολλαπλασιαστικό υλικό και στο υλικό φύτευσης του είδους Prunus domestica δυνάμει της οδηγίας 92/34/ΕΟΚ του Συμβουλίου (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 341 της 17/12/2002 σ. 0069 - 0069

Απόφαση της Επιτροπήςτης 16ης Δεκεμβρίου 2002για τη συνέχιση των κοινοτικών συγκριτικών εξετάσεων και δοκιμών στο πολλαπλασιαστικό υλικό και στο υλικό φύτευσης του είδους Prunus domestica δυνάμει της οδηγίας 92/34/ΕΟΚ του Συμβουλίου(Κείμενο που παρουσιάζει ενδιαφέρον για τον ΕΟΧ)(2002/983/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 92/34/ΕΟΚ του Συμβουλίου, της 28ης Απριλίου 1992, για την εμπορία του πολλαπλασιαστικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων(1), όπως τροποποιήθηκε τελευταία από την απόφαση 2002/112/ΕΚ της Επιτροπής(2),την απόφαση 2001/896/ΕΚ της Επιτροπής, της 12ης Δεκεμβρίου 2001, περί καθορισμού ρυθμίσεων για τις κοινοτικές συγκριτικές εξετάσεις και δοκιμές στο πολλαπλασιαστικό υλικό και στο υλικό φύτευσης οπωροφόρων φυτών βάσει της οδηγίας 92/34/ΕΟΚ του Συμβουλίου(3), και ιδίως το άρθρο 2,Εκτιμώντας τα ακόλουθα:(1) Η απόφαση 2001/896/ΕΚ καθορίζει τις ρυθμίσεις για τις συγκριτικές εξετάσεις και δοκιμές που πρέπει να διενεργηθούν δυνάμει της οδηγίας 92/34/ΕΟΚ όσον αφορά το είδος Prunus domestica από το 2002 έως το 2006.(2) Οι εξετάσεις και οι δοκιμές που διενεργήθηκαν το 2002 πρέπει να συνεχισθούν το 2003,ΑΠΟΦΑΣΙΖΕΙ:Άρθρο μόνοΟι κοινοτικές συγκριτικές εξετάσεις και δοκιμές οι οποίες άρχισαν το 2002 στο πολλαπλασιαστικό υλικό και στο υλικό φύτευσης του είδους Prunus domestica θα συνεχισθούν το 2003 σύμφωνα με την απόφαση 2001/896/ΕΚ.Βρυξέλλες, 16 Δεκεμβρίου 2002.Για την ΕπιτροπήDavid ByrneΜέλος της Επιτροπής(1) ΕΕ L 157 της 10.6.1992, σ. 10.(2) ΕΕ L 41 της 13.2.2002, σ. 44.(3) ΕΕ L 331 της 15.12.2001, σ. 95.


title: 2012/114/ΕΕ: Απόφαση του Συμβουλίου, της 14ης Φεβρουαρίου 2012 , για τον καθορισμό της θέσης την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου σχετικά με παρέκκλιση του ΠΟΕ για τις πρόσθετες αυτόνομες εμπορικές προτιμήσεις που έχουν χορηγηθεί από την Ευρωπαϊκή Ένωση στο Πακιστάν

text:
               24.2.2012

               EL

               Επίσημη Εφημερίδα της Ευρωπαϊκής Ένωσης

               L 52/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 14ης Φεβρουαρίου 2012
   για τον καθορισμό της θέσης την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου σχετικά με παρέκκλιση του ΠΟΕ για τις πρόσθετες αυτόνομες εμπορικές προτιμήσεις που έχουν χορηγηθεί από την Ευρωπαϊκή Ένωση στο Πακιστάν
   (2012/114/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το πρώτο εδάφιο του άρθρου 207 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ευρωπαϊκή Ένωση βρίσκεται στο στάδιο θέσπισης νομοθεσίας για τη χορήγηση πρόσθετων αυτόνομων εμπορικών προτιμήσεων στο Πακιστάν. Σε περίπτωση μη παρέκκλισης από τις υποχρεώσεις της Ευρωπαϊκής Ένωσης δυνάμει της παραγράφου 1 του άρθρου Ι και του άρθρου ΧΙΙΙ της Γενικής Συμφωνίας Δασμών και Εμπορίου 1994 (ΓΣΔΕ 1994), στο βαθμό που κρίνεται απαραίτητο, η μεταχείριση που χορηγείται με τις πρόσθετες αυτόνομες εμπορικές προτιμήσεις θα πρέπει να επεκταθεί σε όλα τα άλλα μέλη του Παγκόσμιου Οργανισμού Εμπορίου (ΠΟΕ). Επομένως, κρίνεται σκόπιμο να επιδιωχθεί παρέκκλιση από την παράγραφο 1 του άρθρου Ι και από το άρθρο ΧΙΙΙ της ΓΣΔΕ 1994, στο βαθμό που κρίνεται απαραίτητο, σύμφωνα με την παράγραφο 3 του άρθρου ΙΧ της συμφωνίας του Μαρακές για την ίδρυση του Παγκόσμιου Οργανισμού Εμπορίου.

               (2)

               Η Ευρωπαϊκή Ένωση υπέβαλε αίτημα παρέκκλισης αρχικά στις 18 Νοεμβρίου 2010 και στη συνέχεια, αναθεωρημένο, στις 26 Οκτωβρίου 2011 και στις 19 Ιανουαρίου 2012 και εναπόκειται στο Γενικό Συμβούλιο του ΠΟΕ να αποφασίσει επ’ αυτού.

               (3)

               Επομένως, κρίνεται σκόπιμο να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του ΠΟΕ σχετικά με το αίτημα αυτό,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου είναι να εγκρίνει την παρέκκλιση του ΠΟΕ για τις πρόσθετες αυτόνομες εμπορικές προτιμήσεις που έχουν χορηγηθεί από την Ευρωπαϊκή Ένωση στο Πακιστάν.
   Η θέση αυτή εκφράζεται από την Επιτροπή.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 14 Φεβρουαρίου 2012.

            Για το Συμβούλιο

            Ο Πρόεδρος

         M. LIDEGAARD


title: 2013/792/ΕΕ: Απόφαση του Συμβουλίου, της 16ης Δεκεμβρίου 2013 , για την έναρξη της αυτοματοποιημένης ανταλλαγής δακτυλοσκοπικών δεδομένων στη Φινλανδία

text:
               21.12.2013

               EL

               Επίσημη Εφημερίδα της Ευρωπαϊκής Ένωσης

               L 349/103

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Δεκεμβρίου 2013
   για την έναρξη της αυτοματοποιημένης ανταλλαγής δακτυλοσκοπικών δεδομένων στη Φινλανδία
   (2013/792/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 25 αυτής,
   Έχοντας υπόψη την απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ (2) και ιδίως το άρθρο 20 και το κεφάλαιο 4 του παραρτήματος,
   Εκτιμώντας τα ακόλουθα:

               (1)

               Σύμφωνα με το πρωτόκολλο σχετικά με τις μεταβατικές διατάξεις, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας, τα έννομα αποτελέσματα των πράξεων των θεσμικών οργάνων, των λοιπών οργάνων και των οργανισμών της Ένωσης που έχουν εκδοθεί πριν από την έναρξη ισχύος της Συνθήκης της Λισσαβόνας διατηρούνται έως ότου οι πράξεις αυτές καταργηθούν, ακυρωθούν ή τροποποιηθούν κατ’ εφαρμογή των Συνθηκών.

               (2)

               Ως εκ τούτου, εφαρμόζεται το άρθρο 25 της απόφασης 2008/615/ΔΕΥ και το Συμβούλιο πρέπει να αποφασίσει ομόφωνα κατά πόσον τα κράτη μέλη έχουν εφαρμόσει τις διατάξεις του κεφαλαίου 6 της εν λόγω απόφασης.

               (3)

               Το άρθρο 20 της απόφασης 2008/616/ΔΕΥ προβλέπει ότι οι αποφάσεις, οι οποίες αναφέρονται στο άρθρο 25 παράγραφος 2 της απόφασης 2008/615/ΔΕΥ, πρέπει να λαμβάνονται βάσει έκθεσης αξιολόγησης, η οποία βασίζεται σε ερωτηματολόγιο. Όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ, η έκθεση αξιολόγησης πρέπει να βασίζεται σε επίσκεψη αξιολόγησης και σε πιλοτική εφαρμογή.

               (4)

               Σύμφωνα με το κεφάλαιο 4 σημείο 1.1 του παραρτήματος της απόφασης 2008/616/ΔΕΥ, το ερωτηματολόγιο που εκπονείται από την αρμόδια ομάδα εργασίας του Συμβουλίου αφορά καθεμία από τις αυτοματοποιημένες ανταλλαγές δεδομένων και πρέπει να απαντηθεί από ένα κράτος μέλος μόλις κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας.

               (5)

               Η Φινλανδία έχει συμπληρώσει το ερωτηματολόγιο για την προστασία δεδομένων και το ερωτηματολόγιο σχετικά με την ανταλλαγή δακτυλοσκοπικών δεδομένων.

               (6)

               Η Φινλανδία έχει πραγματοποιήσει με επιτυχία πιλοτική εφαρμογή με την Αυστρία.

               (7)

               Έχει πραγματοποιηθεί επίσκεψη αξιολόγησης στη Φινλανδία και έχει καταρτισθεί από την αυστριακή ομάδα αξιολόγησης έκθεση σχετικά με την εν λόγω επίσκεψη, η οποία έχει διαβιβασθεί στην αρμόδια ομάδα εργασίας του Συμβουλίου.

               (8)

               Έχει υποβληθεί στο Συμβούλιο συνολική έκθεση αξιολόγησης, στην οποία συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής ανταλλαγής δακτυλοσκοπικών δεδομένων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της αυτοματοποιημένης αναζήτησης δακτυλοσκοπικών δεδομένων, η Φινλανδία έχει εφαρμόσει πλήρως τις γενικές διατάξεις σχετικά με την προστασία δεδομένων του κεφαλαίου 6 της απόφασης 2008/615/ΔΕΥ και δικαιούται να λαμβάνει και να παρέχει προσωπικά δεδομένα σύμφωνα με το άρθρο 9 της εν λόγω απόφασης, από την ημερομηνία έναρξης ισχύος της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημέρα της εκδόσεώς της.

      Βρυξέλλες, 16 Δεκεμβρίου 2013.

            Για το Συμβούλιο

            Ο Πρόεδρος

         V. JUKNA

      (1)  ΕΕ L 210, 6.8.2008, σ. 1.

      (2)  ΕΕ L 210, 6.8.2008, σ. 12.


Avis juridique important

|

41994D0029

Κεκτημένο του Σένγκεν - Απόφαση της εκτελεστικής επιτροπής της 22ας Δεκεμβρίου 1994 σχετικά με τη θέση σε ισχύ της σύμβασης εφαρμογής του Σένγκεν της 19ης Ιουνίου 1990 [SCH/Com-ex (94) 29, rev. 2]

Επίσημη Εφημερίδα αριθ. L 239 της 22/09/2000 σ. 0130 - 0132

ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣτης 22ας Δεκεμβρίου 1994σχετικά με τη θέση σε ισχύ της σύμβασης εφαρμογής του Σένγκεν της 19ης Ιουνίου 1990[SCH/Com-ex (94) 29 rev. 2]Η ΕΚΤΕΛΕΣΤΙΚΗ ΕΠΙΤΡΟΠΗ,Έχοντας υπόψη:το άρθρο 2 της σύμβασης εφαρμογής της συμφωνίας Σένγκεν,το άρθρο 131 της προαναφερθείσης σύμβασης,το άρθρο 132 της προαναφερθείσης σύμβασης,το άρθρο 139 παράγραφος 2 σε συνδυασμό με το σημείο 1 παράγραφοι 1 και 2 της κοινής δήλωσης σχετικά με το άρθρο 139 η οποία περιλαμβάνεται στην τελική πράξη της εν λόγω σύμβασης,ΑΠΟΦΑΣΙΖΕΙ:την αμετάκλητη εφαρμογή της σύμβασης εφαρμογής της συμφωνίας Σένγκεν:1. Θέση σε ισχύ του κανονιστικού πλαισίουΗ σύμβαση εφαρμογής της συμφωνίας Σένγκεν θα τεθεί σε ισχύ, σε όλα της τα μέρη, για τα υπογράψαντα κράτη, ήτοι το Βέλγιο, τη Γερμανία, τη Γαλλία, το Λουξεμβούργο, τις Κάτω Χώρες καθώς και την Ισπανία και την Πορτογαλία, προσχωρήσαντα κράτη, στις 26 Μαρτίου 1995.Από την ημερομηνία εκείνη, όλες οι διατάξεις της σύμβασης εφαρμογής της συμφωνίας Σένγκεν βρίσκουν εφαρμογή στις σχέσεις μεταξύ των συμβαλλομένων στη σύμβαση Σένγκεν μερών τηρουμένων των αποφάσεων της Εκτελεστικής Επιτροπής, κυρίως σε ό,τι αφορά:- την κατάργηση των ελέγχων προσώπων στα εσωτερικά σύνορα, κυρίως την άρση των εμποδίων και των περιορισμών κυκλοφορίας στα οδικά σημεία διέλευσης που βρίσκονται στα εσωτερικά σύνορα[SCH/Com-ex (94) 1, rev. 2],- την καθιέρωση και την εφαρμογή του καθεστώτος Σένγκεν στα διεθνή και δευτερεύοντα αεροδρόμια[SCH/Com-ex (94) 17, rev. 4],- την υλοποίηση των ελέγχων στα εξωτερικά σύνορα και τα μέτρα που αποσκοπούν στη συνεχή βελτίωση της ασφάλειας των εξωτερικών συνόρων[SCH/Com-ex (93) rev. 4, corr. 2(1) καθώς και SCH/Com-ex (94) décl. corr. 8(2), SCH/Com-ex (94) 12, SCH/Com-ex (94) rev. 16, SCH/Com-ex (94) rev. 23],- την κοινή πολιτική θεωρήσεων[SCH/Com-ex (93) 6, SCH/Com-ex (93) 7, SCH/Com-ex (93) 19, SCH/Com-ex (93) 24, SCH/Com-ex (93) 21, SCH/Com-ex (94) rev. 15, SCH/Com-ex (94) 2, SCH/Com-ex (94) 5, SCH/Com-ex (94) 6, SCH/Com-ex (94) 7, SCH/Com-ex (94) rev. 20, SCH/Com-ex (94) 24],- την καταπολέμηση της παράνομης διακίνησης ναρκωτικών και ψυχοτρόπων ουσιών[SCH/Com-ex (93) 9, SCH/Com-ex (94) rev. 28],- την ευθύνη σε θέματα ασύλου[SCH/Com-ex (93) corr. 15(3), SCH/Com-ex (94) 3, SCH/Com-ex (94) 11],- τη διεθνή δικαστική συνδρομή[SCH/Com-ex (93) 14].Για τα λοιπά προσχωρήσαντα στη σύμβαση κράτη -την Ιταλία και την Ελλάδα- θα ληφθεί μεταγενέστερα απόφαση όταν τα κράτη αυτά θα πληρούν τις προαπαιτούμενες προϋποθέσεις για τη θέση της σύμβασης σε ισχύ.2. Δήλωση σχετικά με την επιχειρησιακή ετοιμότητα του συστήματος πληροφόρησης ΣένγκενΤην 26η Μαρτίου 1995, το σύστημα πληροφόρησης Σένγκεν θα είναι ανοικτό στις αρμόδιες αρχές για τη χρησιμοποίηση των δεδομένων τα οποία έχουν ενσωματωθεί σε αυτό και θα κηρυχθεί επιχειρησιακά έτοιμο.Όλα τα μέρη του εγχειριδίου SIRENE το οποίο αποσκοπεί να συμπληρώνει το σύστημα πληροφόρησης Σένγκεν βρίσκουν από την ημερομηνία αυτή εφαρμογή [SCH/Com-ex (93) 8(4)].Με βάση έκθεση της επιτροπής προσανατολισμού SIS, η εκτελεστική επιτροπή είναι πεπεισμένη ότι, το αργότερο κατά την ημερομηνία εκείνη, το σύστημα πληροφόρησης Σένγκεν θα είναι ικανό να λειτουργήσει και ότι τα υπάρχοντα εθνικά δεδομένα που κρίνονται ουσιώδη υπό την έννοια της δήλωσης στις 18 Οκτωβρίου 1993 [SCH/Com-ex (93) decl. 1(5)] θα έχουν τότε φορτωθεί υπό την έννοια της δήλωσής της στις 27 Ιουνίου 1994 [SCH/Com-ex (94) decl. 4 rev. 2].Από τη χρονική αυτή στιγμή θα αναλάβει τα καθήκοντά της η κοινή αρχή ελέγχου σύμφωνα με το άρθρο 115 της σύμβασης.Το σύνολο των διατάξεων της σύμβασης εφαρμογής Σένγκεν σε θέματα προστασίας δεδομένων βρίσκει εφαρμογή. Η εκτελεστική επιτροπή αναφέρεται στην ανακοίνωση της προσωρινής κοινής αρχής ελέγχου για την προστασία των δεδομένων, η οποία διαπίστωσε ότι τα συμβαλλόμενα μέρη που ολοκλήρωσαν επιτυχώς τις δοκιμές πληρούν τις απαραίτητες προϋποθέσεις ως προς την προστασία των δεδομένων για τη θέση του συστήματος πληροφόρησης Σένγκεν σε επιχειρησιακή λειτουργία.3. Οι διατάξεις περί της προπαρασκευαστικής περιόδου (22 Δεκεμβρίου 1994 ως 26 Μαρτίου 1995)Η εκτελεστική επιτροπή καλεί τα συμβαλλόμενα μέρη που ολοκλήρωσαν επιτυχώς τις δοκιμές να λάβουν ως την 26η Μαρτίου 1995 τα ακόλουθα μέτρα:- να ενισχύσουν, από άποψη οργάνωσης και προσωπικού, τα απαραίτητα μέτρα ενόψει της πλήρους εφαρμογής του κανονιστικού πλαισίου Σένγκεν, κυρίως στους τομείς της προξενικής, δικαστικής και αστυνομικής συνεργασίας καθώς και της συνεργασίας στην καταπολέμηση των ναρκωτικών και να εξασφαλίσουν τη συνέχιση της κατάρτισης του αρμόδιου προσωπικού στον τομέα της εφαρμογής του πλαισίου αυτού και- να ολοκληρώσουν πλήρως την προετοιμασία στον τεχνικό, οργανωτικό τομέα και στον τομέα του προσωπικού, ενόψει της επιχειρησιακής λειτουργίας των N.SIS σε σχέση με το C.SIS και της πρόσβασης των τελικών χρηστών στο σύστημα αυτό.Η εκτελεστική επιτροπή αναθέτει στην επιτροπή προσανατολισμού SIS να επιβεβαιώσει, σε εύθετο χρόνο προ της εν λόγω ημερομηνίας, ότι το SIS είναι έτοιμο στον τεχνικό, οργανωτικό τομέα και στον τομέα του προσωπικού για επιχειρησιακή λειτουργία.Η εκτελεστική επιτροπή καλεί τα συμβαλλόμενα μέρη να επιβεβαιώσουν ότι το SIS είναι ανοικτό στις αρχές που είναι αρμόδιες να συμβουλεύονται απευθείας τα στοιχεία που περιέχονται στο σύστημα πληροφόρησης Σένγκεν, κατάλογος των οποίων έχει ήδη κοινοποιηθεί στην εκτελεστική επιτροπή [SCH/OR.SIS (94) 18, rev. 3].Καλεί τα συμβαλλόμενα μέρη να προβούν, κατά την περίοδο αυτή, ανάλογα με τις δυνατότητές τους, στη φόρτωση επιπλέον δεδομένων σχετικά με τα πρόσωπα και τα αντικείμενα, τα οποία δεν περιλαμβάνονται στα δεδομένα που θεωρούνται ουσιώδη [SCH/Com-ex (94) decl. 4, rev. 2(6)]. Οι τράπεζες πληροφοριών του SIS πρέπει να ενημερώνονται διαρκώς.Η εκτελεστική επιτροπή αναθέτει στα συμβαλλόμενα μέρη να μεριμνήσουν ώστε οι αεροπορικές εταιρείες να προβούν στη λήψη των απαραίτητων μέτρων προσαρμογής προκειμένου να έχει εξασφαλιστεί η ελεύθερη κυκλοφορία των προσώπων κατά την εποχιακή αλλαγή των προγραμμάτων των πτήσεων την 26η Μαρτίου 1995 και ώστε οι υπεύθυνοι των αεροδρομίων να ολοκληρώσουν, πριν από αυτή την ημερομηνία, τα μέτρα υποδομής που απαιτούνται στα αεροδρόμια και να εκπληρώσουν τις απαιτούμενες οργανωτικές και τεχνικές προϋποθέσεις για την ελεύθερη κυκλοφορία των προσώπων.Τα συμβαλλόμενα μέρη καλούνται το συντομότερο δυνατό να ενημερώσουν σχετικά τις αεροπορικές εταιρείες και τους υπευθύνους των αεροδρομίων.4. Διαχείριση της σύμβασης Σένγκεν της 19ης Ιουνίου 1990 μετά τη θέση της σε ισχύ, κυρίως κατά την αρχική φάση της εφαρμογήςΗ εφαρμογή της σύμβασης Σένγκεν αποσκοπεί στην αύξηση της ασφάλειας του πολίτη στην Ευρώπη ενώ συγχρόνως δημιουργεί τις απαραίτητες προϋποθέσεις ενόψει της υλοποίησης της ελεύθερης κυκλοφορίας των προσώπων σύμφωνα με το άρθρο 7Α της συνθήκης για την ίδρυση της Ευρωπαϊκής Κοινότητας.Επίσης, η εκτελεστική επιτροπή αποδίδει όλως ιδιαίτερη σημασία στην αρχική φάση εφαρμογής όλων των μερών της εν λόγω σύμβασης, ήτοι κατά τους τρεις πρώτους μήνες από 26ης Μαρτίου 1995.Η εφαρμογή της σύμβασης, κυρίως σε ό,τι αφορά τα μέτρα για την κατάργηση των ελέγχων στα εσωτερικά σύνορα κατά την αρχική φάση, εναπόκειται στην ευθύνη του κάθε συμβαλλόμενου μέρους. Τα συμβαλλόμενα μέρη ενημερώνονται αμοιβαία, έρχονται σε συνεννόηση, στο μέτρο που αυτό είναι αναγκαίο, και συνεργάζονται στενά μεταξύ τους.Προκειμένου να διαθέτει τα απαραίτητα μέσα διαχείρισης της σύμβασης, η εκτελεστική επιτροπή αποφασίζει τη σύσταση μιας μόνιμης ομάδας παρακολούθησης η οποία απαρτίζεται από την υφιστάμενη κεντρική ομάδα, με τη συνδρομή των ομάδων και υποομάδων εργασίας που διαθέτει.Η εκτελεστική επιτροπή αναθέτει στην μόνιμη ομάδα παρακολούθησης να αποδώσει ιδιαίτερη προσοχή στην εφαρμογή του κανονιστικού πλαισίου Σένγκεν κατά την αρχική φάση εφαρμογής, να εντοπίζει, να αναλύει και να επιλύει ταχέως τις δυσκολίες που ανακύπτουν και -εάν χρειαστεί- να προτείνει μέτρα που αποβλέπουν στην οργάνωση της εφαρμογής της σύμβασης με πιο αποτελεσματικό τρόπο.Η εκτελεστική επιτροπή αναθέτει στην προεδρία να προετοιμάσει από την 1η Ιανουαρίου 1995 τις εργασίες του φορέα αυτού και κυρίως να μεριμνά για τον εντοπισμό των προβλημάτων που ανακύπτουν και την ταχεία εξεύρεση λύσεων από τις ομάδες εργασίας.Κατά την τρίμηνη αρχική φάση εφαρμογής, οι ομάδες εργασίας της μόνιμης ομάδας παρακολούθησης συνέρχονται τακτικά και τόσο συχνά όσο απαιτείται.Εάν είναι ανάγκη να ληφθούν επείγουσες αποφάσεις σε μεμονωμένες περιπτώσεις, η κεντρική ομάδα, ως επιτροπή σε περιορισμένη σύνθεση, μπορεί να συνεδριάσει σε σύντομο χρονικό διάστημα ως μόνιμη επιτροπή παρακολούθησης. Η ομάδα αυτή απαρτίζεται από τους επικεφαλής αντιπροσωπειών των συμβαλλομένων μερών ή από έναν ανώτερο υπάλληλο ο οποίος ορίζεται από κάθε μέρος, καθώς και από εκπροσώπους των ομάδων εργασίας οι οποίες πρέπει να κληθούν να επιλύσουν τα προβλήματα που παρουσιάζονται.Με αίτημα ενός συμβαλλόμενου μέρους, η κεντρική ομάδα προβαίνει επίσης σε γενική ανάλυση των δυσκολιών που εμφανίζονται και προτείνει λύσεις, στην επεξεργασία των οποίων συμμετέχουν οι ομάδες και υποομάδες εργασίας.Αν σε ένα θέμα δεν επιτευχθεί συμφωνία στα πλαίσια της κεντρικής ομάδας, το ζήτημα παραπέμπεται στην εκτελεστική επιτροπή. Ως προς αυτό, τα ενδιαφερόμενα συμβαλλόμενα μέρη πρέπει να έχουν την ευκαιρία να εκφράζουν τη γνώμη τους όσον αφορά τα συμπεράσματα της εκτελεστικής επιτροπής.Κάθε συμβαλλόμενο μέρος μπορεί επίσης να ζητήσει από την κεντρική ομάδα να προβεί στην αξιολόγηση των περιστάσεων που παρουσιάζονται μόνο στο δικό του εθνικό χώρο.Η κεντρική ομάδα υποβάλλει στην εκτελεστική επιτροπή μια πρώτη έκθεση εμπειρίας τρεις μήνες μετά τη θέση της σύμβασης Σένγκεν σε ισχύ· η έκθεση αυτή αφορά ταυτόχρονα τη λειτουργία του SIS, την αποτελεσματικότητα των ελέγχων στα εξωτερικά σύνορα, την αποτελεσματικότητα της καταπολέμησης των ναρκωτικών και τα αποτελέσματα της αστυνομικής και της δικαστικής συνεργασίας. Στις 31 Μαρτίου 1996, η κεντρική ομάδα θα υποβάλει γενική έκθεση στην εκτελεστική επιτροπή.Βόννη, 22 Δεκεμβρίου 1994.Ο ΠρόεδροςBernd Schmidbauer(1) Βλέπε έγγραφο SCH/Com-ex (99) 13.(2) Το έγγραφο αυτό δεν περιλαμβάνεται στο κεκτημένο.(3) Οι διατάξεις "Άσυλο" περιλαμβάνονται στο πρωτόκολλο της Βόννης [SCH/Com-ex (94) 3].(4) Αντικαταστάθηκε από το SCH/Com-ex (99) 5.(5) Το έγγραφο αυτό δεν περιλαμβάνεται στο κεκτημένο.(6) Το έγγραφο αυτό δεν περιλαμβάνεται στο κεκτημένο.


title: Απόφαση (ΕΕ) 2016/1112 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη χορήγηση περαιτέρω μακροοικονομικής χρηματοδοτικής συνδρομής στην Τυνησία

text:
               9.7.2016

               EL

               Επίσημη Εφημερίδα της Ευρωπαϊκής Ένωσης

               L 186/1

         ΑΠΌΦΑΣΗ (ΕΕ) 2016/1112 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 6ης Ιουλίου 2016
   για τη χορήγηση περαιτέρω μακροοικονομικής χρηματοδοτικής συνδρομής στην Τυνησία
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 212 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:

               (1)

               Οι σχέσεις μεταξύ της Ευρωπαϊκής Ένωσης («Ένωση») και της Δημοκρατίας της Τυνησίας («Τυνησία») αναπτύσσονται στο πλαίσιο της ευρωπαϊκής πολιτικής γειτονίας (ΕΠΓ). Η Τυνησία ήταν το πρώτο μεσογειακό κράτος-εταίρος που υπέγραψε συμφωνία σύνδεσης (2) με την Ένωση στις 17 Ιουλίου 1995, η οποία τέθηκε σε ισχύ την 1η Μαρτίου 1998. Στο πλαίσιο της εν λόγω συμφωνίας, η Τυνησία ολοκλήρωσε την κατάργηση των δασμών για τα βιομηχανικά προϊόντα το 2008, με αποτέλεσμα να καταστεί η πρώτη μεσογειακή χώρα που εισήλθε σε ζώνη ελεύθερων συναλλαγών με την Ένωση. Έχουν αναπτυχθεί περαιτέρω διμερής διάλογος και οικονομική συνεργασία στο πλαίσιο σχεδίων δράσης για την ΕΠΓ, το τελευταίο από τα οποία καλύπτει την περίοδο 2013-2017.

               (2)

               Μετά την επανάσταση και την αποπομπή του προέδρου Μπεν Αλί στις 14 Ιανουαρίου 2011, διεξήχθησαν στην Τυνησία οι πρώτες ελεύθερες και δημοκρατικές εκλογές, στις 23 Οκτωβρίου 2011. Στα τέλη Ιανουαρίου 2014 εγκρίθηκε νέο σύνταγμα και διεξήχθησαν βουλευτικές και προεδρικές εκλογές κατά το τέταρτο τρίμηνο του 2014, με συντονισμένες προσπάθειες από τους κύριους πολιτικούς παράγοντες να προχωρήσουν οι μεταρρυθμίσεις για τη μετάβαση σε ένα πλήρως ανεπτυγμένο δημοκρατικό σύστημα.

               (3)

               Παράλληλα με αυτήν τη διαδικασία πολιτικής μετάβασης, η οικονομία της Τυνησίας υπέστη τις συνέπειες των συνεχών εσωτερικών αναταραχών, της περιφερειακής αστάθειας (μεταξύ άλλων τις επιπτώσεις των συγκρούσεων στη Λιβύη) και του αδύναμου διεθνούς περιβάλλοντος (ιδίως στην Ένωση, που αποτελεί τον κύριο εμπορικό εταίρο της Τυνησίας). Οι εν λόγω δυσμενείς εξελίξεις οδήγησαν στο να επιδεινωθούν σημαντικά οι επιδόσεις της ως προς την ανάπτυξη, καθώς και τη δημοσιονομική της θέση και τη θέση της όσον αφορά το ισοζύγιο πληρωμών.

               (4)

               Από το 2011, μετά την πολιτική αλλαγή στην Τυνησία, η Ένωση εξέφρασε την κατηγορηματική δέσμευσή της να στηρίξει την Τυνησία όσον αφορά τη διαδικασία των οικονομικών και πολιτικών μεταρρυθμίσεων που ακολουθεί. Αύξησε τη χρηματοδοτική της στήριξη στην Τυνησία, ενισχύοντας τη συνεργασία με την εν λόγω χώρα σε πολλούς τομείς, περιλαμβανομένης της κοινωνίας των πολιτών, του εκλογικού συστήματος, της ασφάλειας, της περιφερειακής ανάπτυξης και των κοινωνικών και οικονομικών μεταρρυθμίσεων. Επιπλέον, προσέφερε τη δυνατότητα σύναψης συμφωνίας για σφαιρική και σε βάθος ζώνη ελεύθερων συναλλαγών, οι διαπραγματεύσεις της οποίας ξεκίνησαν κατά τη διάρκεια του Οκτωβρίου του 2014.

               (5)

               Σε αυτό το δύσκολο οικονομικό και δημοσιονομικό πλαίσιο, οι αρχές της Τυνησίας και το Διεθνές Νομισματικό Ταμείο (ΔΝΤ) συνήψαν, τον Απρίλιο του 2013, μια μη προληπτική τριετή συμφωνία αναμονής ύψους 1 146 εκατ. SDR (ειδικά τραβηκτικά δικαιώματα) για τη στήριξη του προγράμματος οικονομικής προσαρμογής και μεταρρύθμισης της Τυνησίας, η οποία στη συνέχεια παρατάθηκε έως τα τέλη του 2015. Συνολικά, αντλήθηκαν 1 500 εκατ. USD στο πλαίσιο του προγράμματος του ΔΝΤ ύστερα από έξι επανεξετάσεις του προγράμματος.

               (6)

               Κατά τη διάρκεια του Αυγούστου του 2013, η Τυνησία ζήτησε συμπληρωματική μακροοικονομική χρηματοδοτική συνδρομή από την Ένωση. Σε απάντηση, η απόφαση περί μακροοικονομικής χρηματοδοτικής συνδρομής ύψους 300 εκατ. EUR με τη μορφή δανείων εγκρίθηκε στα τέλη Μαΐου του 2014 (ΜΧΣ-I) (3)· Το μνημόνιο συνεννόησης που καθορίζει τους όρους πολιτικής που συνδέονται με τη ΜΧΣ-Ι τέθηκε σε ισχύ στις 4 Μαρτίου 2015. Μετά την εφαρμογή των μέτρων πολιτικής που έχουν συμφωνηθεί, η πρώτη δόση της ΜΧΣ-Ι εκταμιεύτηκε στις 7 Μαΐου 2015 και η δεύτερη δόση εκταμιεύτηκε την 1η Δεκεμβρίου 2015.

               (7)

               Η Ένωση διέθεσε 524 εκατ. EUR με τη μορφή επιχορηγήσεων για την περίοδο 2011-2015 στο πλαίσιο του προγράμματος τακτικής συνεργασίας της για τη στήριξη του προγράμματος οικονομικών και πολιτικών μεταρρυθμίσεων της Τυνησίας. Διατέθηκαν επίσης στην Τυνησία 155 εκατ. EUR το διάστημα 2011-2013 στο πλαίσιο του προγράμματος «Στήριξη της εταιρικής σχέσης, των μεταρρυθμίσεων και της χωρίς αποκλεισμούς ανάπτυξης» (SPRING) και 122 εκατ. EUR το 2014-2015 στο πλαίσιο του γενικού προγράμματος. Επιπλέον, η Ευρωπαϊκή Τράπεζα Επενδύσεων χορήγησε δάνεια ύψους 1 338 εκατ. EUR από το 2011.

               (8)

               Το 2015, η οικονομία της Τυνησίας επηρεάστηκε σημαντικά από σειρά τρομοκρατικών επιθέσεων που είχαν ως στόχο βασικούς οικονομικούς κλάδους, όπως ο τουρισμός και οι μεταφορές, καθώς και να διαταράξουν την εδραίωση της πολιτικής της μετάβασης. Οι επιθέσεις αυτές επηρέασαν αρνητικά την οικονομική ανάκαμψη που είχε αρχίσει να σημειώνεται στην Τυνησία. Παράλληλα με την παρατεταμένη περιφερειακή αστάθεια (συμπεριλαμβανομένης της επανενεργοποίησης των συγκρούσεων στη Λιβύη) και του ακόμη ασθενούς, ευρωπαϊκού και παγκόσμιου οικονομικού περιβάλλοντος, τα εν λόγω γεγονότα επιδείνωσαν το ήδη ασθενές ισοζύγιο πληρωμών και τη δημοσιονομική κατάσταση της Τυνησίας. Αυτό είχε ως αποτέλεσμα να δημιουργηθούν σημαντικά εξωτερικά και δημοσιονομικά χρηματοδοτικά κενά.

               (9)

               Σε αυτό το δυσχερές πλαίσιο, η Ένωση έχει επανειλημμένα δηλώσει τη δέσμευσή της να στηρίξει την Τυνησία στη διαδικασία οικονομικής και πολιτικής μεταρρύθμισης που επιδιώκει. Ειδικότερα, η δέσμευση αυτή εκφράστηκε στα συμπεράσματα της συνόδου του Συμβουλίου Σύνδεσης μεταξύ της Ένωσης και της Τυνησίας τον Μάρτιο του 2015, καθώς και στα συμπεράσματα του Συμβουλίου της 20ής Ιουλίου 2015, μετά την τρομοκρατική επίθεση κοντά στο Sousse τον Ιούνιο του 2015. Η πολιτική και οικονομική στήριξη της Ένωσης στη μεταρρυθμιστική διαδικασία της Τυνησίας συνάδει με την πολιτική της Ένωσης στην περιοχή της Νότιας Μεσογείου, όπως αυτή ορίζεται στο πλαίσιο της ΕΠΓ.

               (10)

               Μετά την επιδείνωση της οικονομικής και δημοσιονομικής κατάστασης της Τυνησίας, το ΔΝΤ και η Τυνησία άρχισαν διαπραγματεύσεις για μια διάδοχη ρύθμιση μεγαλύτερου ποσού, που θα μπορούσε να λάβει τη μορφή διευρυμένης χρηματοδοτικής διευκόλυνσης («πρόγραμμα του ΔΝΤ») και το πιο πιθανό θα διαρκούσε για περίοδο τεσσάρων ετών, αρχής γενομένης την άνοιξη του 2016. Το νέο πρόγραμμα του ΔΝΤ θα στόχευε στην ανακούφιση βραχυπρόθεσμων δυσκολιών σε σχέση με το ισοζύγιο πληρωμών της Τυνησίας και στην εφαρμογή στιβαρών μέτρων προσαρμογής.

               (11)

               Τον Αύγουστο του 2015, ενόψει της επιδείνωσης της κατάστασης και των προοπτικών της οικονομίας, η Τυνησία ζήτησε περαιτέρω μακροοικονομική χρηματοδοτική συνδρομή από την Ένωση.

               (12)

               Δεδομένου ότι η Τυνησία είναι χώρα που καλύπτεται από την ΕΠΓ, θα πρέπει να θεωρείται επιλέξιμη για να λάβει μακροοικονομική χρηματοδοτική συνδρομή από την Ένωση.

               (13)

               Η μακροοικονομική χρηματοδοτική συνδρομή της Ένωσης θα πρέπει να συνιστά έκτακτο χρηματοδοτικό μέσο χορηγούμενης άνευ όρων και χωρίς ειδικό σκοπό στήριξης του ισοζυγίου πληρωμών, το οποίο αποσκοπεί στην αντιμετώπιση των άμεσων αναγκών εξωτερικής χρηματοδότησης του δικαιούχου και θα πρέπει να στηρίζει την εφαρμογή προγράμματος πολιτικής που περιλαμβάνει σοβαρά και άμεσα μέτρα προσαρμογής και διαρθρωτικής μεταρρύθμισης, με σκοπό τη βελτίωση της κατάστασης του ισοζυγίου πληρωμών βραχυπρόθεσμα.

               (14)

               Δεδομένου ότι εξακολουθεί να υφίσταται σημαντικό υπολειπόμενο εξωτερικό κενό χρηματοδότησης στο ισοζύγιο πληρωμών της Τυνησίας, υψηλότερο από τους πόρους που χορηγούν το ΔΝΤ και άλλοι πολυμερείς θεσμοί, η μακροοικονομική χρηματοδοτική συνδρομή της Ένωσης που πρόκειται να παρασχεθεί προς την Τυνησία, υπό τις σημερινές έκτακτες περιστάσεις, θεωρείται κατάλληλη απόκριση στο αίτημα της χώρας για στήριξη οικονομικής σταθεροποίησης, σε συνδυασμό με το πρόγραμμα του ΔΝΤ. Η μακροοικονομική χρηματοδοτική συνδρομή της Ένωσης θα στηρίξει την οικονομική σταθεροποίηση και το πρόγραμμα διαρθρωτικών μεταρρυθμίσεων της Τυνησίας, συμπληρώνοντας τους πόρους που διατίθενται στο πλαίσιο των χρηματοδοτικών ρυθμίσεων του ΔΝΤ.

               (15)

               Η μακροοικονομική χρηματοδοτική συνδρομή της Ένωσης θα πρέπει να αποσκοπεί στην αποκατάσταση μιας βιώσιμης κατάστασης εξωτερικής χρηματοδότησης για την Τυνησία, στηρίζοντας με τον τρόπο αυτόν την οικονομική και κοινωνική ανάπτυξή της.

               (16)

               Ο προσδιορισμός του ποσού της μακροοικονομικής χρηματοδοτικής συνδρομής της Ένωσης βασίζεται σε μια ολοκληρωμένη ποσοτική εκτίμηση των υπολειπόμενων εξωτερικών χρηματοδοτικών αναγκών της Τυνησίας και λαμβάνει υπόψη την ικανότητά της για αυτοχρηματοδότηση μέσω ιδίων πόρων και ιδίως μέσω των συναλλαγματικών αποθεμάτων που διαθέτει. Η μακροοικονομική χρηματοδοτική συνδρομή της Ένωσης θα πρέπει να συμπληρώνει τα προγράμματα και τους πόρους που χορηγούν το ΔΝΤ και η Παγκόσμια Τράπεζα. Κατά τον καθορισμό του ποσού της συνδρομής λαμβάνονται επίσης υπόψη οι αναμενόμενες χρηματοδοτικές συνεισφορές πολυμερών χορηγών και η ανάγκη να διασφαλιστεί δίκαιη κατανομή των βαρών μεταξύ της Ένωσης και των άλλων χορηγών, καθώς και η προϋπάρχουσα διάθεση εκ μέρους της Ένωσης άλλων μέσων εξωτερικής χρηματοδότησης στην Τυνησία και η προστιθέμενη αξία της συνολικής συμμετοχής της Ένωσης.

               (17)

               Η Επιτροπή θα πρέπει να διασφαλίζει ότι η μακροοικονομική χρηματοδοτική συνδρομή της Ένωσης συνάδει νομικά και ουσιαστικά με τις βασικές αρχές, τους στόχους και τα μέτρα που λαμβάνονται στους διάφορους τομείς εξωτερικής δράσης και τις άλλες συναφείς πολιτικές της Ένωσης.

               (18)

               Η μακροοικονομική χρηματοδοτική συνδρομή της Ένωσης θα πρέπει να στηρίζει την εξωτερική πολιτική της έναντι της Τυνησίας. Οι υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης θα πρέπει να συνεργάζονται στενά σε όλη τη διάρκεια της επιχείρησης μακροοικονομικής χρηματοδοτικής συνδρομής, για τον συντονισμό και την εξασφάλιση της συνοχής της εξωτερικής πολιτικής της Ένωσης.

               (19)

               Η μακροοικονομική χρηματοδοτική συνδρομή της Ένωσης αναμένεται να στηρίξει την προσήλωση της Τυνησίας στις κοινές με την Ένωση αξίες, στις οποίες περιλαμβάνονται η δημοκρατία, το κράτος δικαίου, η χρηστή διακυβέρνηση, ο σεβασμός των ανθρώπινων δικαιωμάτων, η βιώσιμη ανάπτυξη και η μείωση της φτώχειας, καθώς και την προσήλωσή της στις αρχές ενός ελεύθερου και θεμιτού εμπορίου που ασκείται βάσει κανόνων.

               (20)

               Προϋπόθεση για τη χορήγηση της μακροοικονομικής χρηματοδοτικής συνδρομής της Ένωσης θα πρέπει να είναι ο σεβασμός από μέρους της Τυνησίας των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και η εγγύηση του σεβασμού των ανθρωπίνων δικαιωμάτων. Επιπλέον, οι ειδικοί στόχοι της μακροοικονομικής χρηματοδοτικής συνδρομής της Ένωσης θα πρέπει να αφορούν την ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημοσίων οικονομικών στην Τυνησία και θα πρέπει να προωθούν τις διαρθρωτικές μεταρρυθμίσεις που σκοπό έχουν να στηρίξουν τη βιώσιμη και χωρίς αποκλεισμούς ανάπτυξη, τη δημιουργία θέσεων εργασίας και τη δημοσιονομική εξυγίανση. Τόσο η πλήρωση των προϋποθέσεων όσο και η επίτευξη των στόχων αυτών θα πρέπει να παρακολουθούνται τακτικά από την Επιτροπή και την Ευρωπαϊκή Υπηρεσία Εξωτερικής Δράσης.

               (21)

               Για να διασφαλιστεί η αποτελεσματική προστασία των οικονομικών συμφερόντων της Ένωσης που συνδέονται με τη μακροοικονομική χρηματοδοτική συνδρομή της, η Τυνησία θα πρέπει να λάβει τα κατάλληλα μέτρα για την πρόληψη και την καταπολέμηση της απάτης, της διαφθοράς και άλλων παρατυπιών που συνδέονται με τη συνδρομή. Επιπλέον, θα πρέπει να προβλεφθεί η διενέργεια ελέγχων από την Επιτροπή και η διενέργεια λογιστικών ελέγχων από το Ελεγκτικό Συνέδριο.

               (22)

               Η αποδέσμευση της μακροοικονομικής χρηματοδοτικής συνδρομής της Ένωσης δεν θίγει τις εξουσίες του Ευρωπαϊκού Κοινοβουλίου και του Συμβουλίου, ως δημοσιονομικής αρχής.

               (23)

               Τα ποσά που απαιτούνται για την παροχή της μακροοικονομικής χρηματοδοτικής συνδρομής θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

               (24)

               Η μακροοικονομική χρηματοδοτική συνδρομή της Ένωσης θα πρέπει να τελεί υπό τη διαχείριση της Επιτροπής. Για να διασφαλιστεί ότι το Ευρωπαϊκό Κοινοβούλιο και το Συμβούλιο μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τα ενημερώνει τακτικά για τις εξελίξεις σχετικά με τη μακροοικονομική χρηματοδοτική συνδρομή και να τους παρέχει τα σχετικά έγγραφα.

               (25)

               Προκειμένου να διασφαλιστούν ενιαίες προϋποθέσεις για την εκτέλεση της παρούσας απόφασης, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4).

               (26)

               Η μακροοικονομική χρηματοδοτική συνδρομή της Ένωσης θα πρέπει να υπόκειται σε όρους οικονομικής πολιτικής που θα καθοριστούν σε μνημόνιο συνεννόησης. Προκειμένου να διασφαλιστούν ενιαίες προϋποθέσεις εφαρμογής και για λόγους αποτελεσματικότητας, θα πρέπει να ανατεθεί στην Επιτροπή η εξουσία να διαπραγματευθεί τους εν λόγω όρους με τις αρχές της Τυνησίας υπό την εποπτεία της επιτροπής των αντιπροσώπων των κρατών μελών δυνάμει του κανονισμού (ΕΕ) αριθ. 182/2011. Δυνάμει του εν λόγω κανονισμού, η συμβουλευτική διαδικασία θα πρέπει κατά γενικό κανόνα να εφαρμόζεται σε όλες τις περιπτώσεις εκτός από αυτές που προβλέπονται στον εν λόγω κανονισμό. Λαμβάνοντας υπόψη τις δυνητικά σημαντικές επιπτώσεις της συνδρομής, η οποία υπερβαίνει το ποσό των 90 εκατ. EUR, είναι σκόπιμο να χρησιμοποιηθεί η διαδικασία εξέτασης για τις πράξεις που υπερβαίνουν το εν λόγω κατώτατο όριο. Λαμβάνοντας υπόψη το ποσό της μακροοικονομικής χρηματοδοτικής συνδρομής της Ένωσης προς την Τυνησία, η διαδικασία εξέτασης θα πρέπει να εφαρμόζεται για την έγκριση του μνημονίου συνεννόησης και για οποιαδήποτε μείωση, αναστολή ή ακύρωση της συνδρομής,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση χορηγεί μακροοικονομική χρηματοδοτική συνδρομή ανώτατου ποσού 500 εκατ. EUR στην Τυνησία («μακροοικονομική χρηματοδοτική συνδρομή της Ένωσης»), με σκοπό τη στήριξη της οικονομικής σταθεροποίησης και ενός ουσιαστικού προγράμματος μεταρρυθμίσεων. Η χρηματοδοτική συνδρομή συμβάλλει στην κάλυψη των αναγκών που σχετίζονται με ισοζύγιο πληρωμών της Τυνησίας, όπως αυτές προσδιορίζονται στο πρόγραμμα του ΔΝΤ.
   2.   Ολόκληρο το ποσό της μακροοικονομικής χρηματοδοτικής συνδρομής της Ένωσης χορηγείται στην Τυνησία με τη μορφή δανείων. Η Επιτροπή εξουσιοδοτείται να δανειστεί, εξ ονόματος της Ένωσης, τα αναγκαία κεφάλαια από τις κεφαλαιαγορές ή από χρηματοοικονομικούς οργανισμούς και να τα δανείσει στη συνέχεια στην Τυνησία. Τα δάνεια έχουν μέγιστη μέση διάρκεια 15 ετών.
   3.   Η διαχείριση της αποδέσμευσης της ενωσιακής μακροοικονομικής χρηματοδοτικής συνδρομής ασκείται από την Επιτροπή κατά τρόπο συνεπή προς τις συμφωνίες ή τα μνημόνια συμφωνίας που έχουν συναφθεί μεταξύ του ΔΝΤ και της Τυνησίας και προς τις βασικές αξίες και τους στόχους των οικονομικών μεταρρυθμίσεων που ορίζονται στη συμφωνία σύνδεσης ΕΕ–Τυνησίας. Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο για τις εξελίξεις που αφορούν τη μακροοικονομική χρηματοδοτική συνδρομή της Ένωσης, περιλαμβανομένων των σχετικών εκταμιεύσεων, και διαβιβάζει στα εν λόγω όργανα τα σχετικά έγγραφα εγκαίρως.
   4.   Η μακροοικονομική χρηματοδοτική συνδρομή της Ένωσης διατίθεται για περίοδο δυόμισι ετών, αρχής γενομένης από την πρώτη ημέρα μετά την έναρξη ισχύος του μνημονίου συμφωνίας που αναφέρεται στο άρθρο 3 παράγραφος 1.
   5.   Εάν οι ανάγκες χρηματοδότησης της Τυνησίας μειωθούν σημαντικά κατά την περίοδο εκταμίευσης της μακροοικονομικής χρηματοδοτικής συνδρομής της Ένωσης, σε σύγκριση με τις αρχικές προβλέψεις, η Επιτροπή, ενεργώντας σύμφωνα με τη διαδικασία εξέτασης στην οποία παραπέμπει το άρθρο 7 παράγραφος 2, μειώνει το ποσό της συνδρομής ή την αναστέλλει ή την ακυρώνει.
   Άρθρο 2
   1.   Προϋπόθεση για να χορηγήσει η Ένωση μακροοικονομική χρηματοδοτική συνδρομή είναι ο σεβασμός, από μέρους της Τυνησίας, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρώπινα δικαιώματα.
   2.   Η Επιτροπή και η Ευρωπαϊκή Υπηρεσία Εξωτερικής Δράσης παρακολουθούν την ικανοποίηση της προϋπόθεσης που ορίζεται στην παράγραφο 1 καθ' όλη τη διάρκεια ισχύος της μακροοικονομικής χρηματοδοτικής συνδρομής της Ένωσης.
   3.   Οι παράγραφοι 1 και 2 εφαρμόζονται σύμφωνα με την απόφαση 2010/427/ΕΕ του Συμβουλίου (5).
   Άρθρο 3
   1.   Η Επιτροπή, σύμφωνα με τη διαδικασία εξέτασης, μνεία της οποίας γίνεται στο άρθρο 7 παράγραφος 2, συμφωνεί με τις αρχές της Τυνησίας σχετικά με σαφώς καθορισμένους όρους οικονομικής και χρηματοπιστωτικής πολιτικής, εστιάζοντας ιδιαίτερα στις διαρθρωτικές μεταρρυθμίσεις και την εξυγίανση των δημόσιων οικονομικών από τις οποίες εξαρτάται η μακροοικονομική χρηματοδοτική συνδρομή της Ένωσης, που πρόκειται να καθοριστούν σε μνημόνιο συνεννόησης («μνημόνιο συνεννόησης»). Οι όροι οικονομικής και χρηματοπιστωτικής πολιτικής που εκτίθενται στο μνημόνιο συνεννόησης συνάδουν με τις συμφωνίες ή συνεννοήσεις που αναφέρονται στο άρθρο 1 παράγραφος 3, περιλαμβανομένων των προγραμμάτων μακροοικονομικής προσαρμογής και διαρθρωτικών μεταρρυθμίσεων που εφαρμόζει η Τυνησία, με τη στήριξη του ΔΝΤ.
   2.   Οι όροι που αναφέρονται στην παράγραφο 1 αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημόσιων οικονομικών στην Τυνησία, συμπεριλαμβανομένης της χρήσης της μακροοικονομικής χρηματοδοτικής συνδρομής της Ένωσης. Κατά τον σχεδιασμό των μέτρων πολιτικής, λαμβάνονται επίσης δεόντως υπόψη η πρόοδος όσον αφορά το αμοιβαίο άνοιγμα των αγορών, την ανάπτυξη θεμιτών εμπορικών συναλλαγών βάσει κανόνων και άλλες προτεραιότητες στο πλαίσιο της εξωτερικής πολιτικής της Ένωσης. Η Επιτροπή παρακολουθεί τακτικά την πρόοδο που σημειώνεται για την επίτευξη των στόχων αυτών.
   3.   Οι λεπτομερείς χρηματοδοτικοί όροι της μακροοικονομικής χρηματοδοτικής συνδρομής της Ένωσης καθορίζονται σε μια δανειακή σύμβαση που πρόκειται να συναφθεί μεταξύ της Επιτροπής και των αρχών της Τυνησίας.
   4.   Η Επιτροπή ελέγχει σε τακτά διαστήματα ότι εξακολουθούν να πληρούνται οι όροι που αναφέρονται στο άρθρο 4 παράγραφος 3, περιλαμβανομένου και του κατά πόσον οι οικονομικές πολιτικές της Τυνησίας είναι σύμφωνες με τους στόχους της μακροοικονομικής χρηματοδοτικής συνδρομής της Ένωσης. Στο πλαίσιο αυτό, η Επιτροπή συνεργάζεται στενά με το ΔΝΤ και την Παγκόσμια Τράπεζα και, εφόσον είναι αναγκαίο, με το Ευρωπαϊκό Κοινοβούλιο και το Συμβούλιο.
   Άρθρο 4
   1.   Με την επιφύλαξη των όρων της παραγράφου 3, η μακροοικονομική χρηματοδοτική συνδρομή της Ένωσης διατίθεται από την Επιτροπή με τη μορφή τριών δόσεων δανείου. Το ύψος κάθε δόσης καθορίζεται στο μνημόνιο συνεννόησης.
   2.   Τα ποσά της μακροοικονομικής χρηματοδοτικής συνδρομής της Ένωσης διατίθενται, όποτε απαιτείται, σύμφωνα με τον κανονισμό (ΕΚ, Ευρατόμ) αριθ. 480/2009 του Συμβουλίου (6).
   3.   Η απόφαση της Επιτροπής για την αποδέσμευση των δόσεων εξαρτάται από την εκπλήρωση όλων των ακόλουθων όρων:

               α)

               την προϋπόθεση που ορίζεται στο άρθρο 2·

               β)

               τις συνεχείς ικανοποιητικές επιδόσεις ως προς την εφαρμογή προγράμματος πολιτικής που περιέχει μέτρα σοβαρής προσαρμογής και διαρθρωτικών μεταρρυθμίσεων τα οποία στηρίζονται από μη προληπτική πιστωτική συμφωνία του ΔΝΤ· και

               γ)

               την ικανοποιητική εφαρμογή, των όρων οικονομικής πολιτικής και των χρηματοδοτικών όρων που περιέχονται στο μνημόνιο συνεννόησης.

         Η εκταμίευση της δεύτερης δόσης πραγματοποιείται, καταρχήν, το νωρίτερο τρεις μήνες μετά την εκταμίευση της πρώτης δόσης. Η εκταμίευση της τρίτης δόσης πραγματοποιείται, καταρχήν, το νωρίτερο τρεις μήνες μετά την εκταμίευση της δεύτερης δόσης.
   4.   Όταν συστηματικά δεν τηρούνται οι όροι της παραγράφου 3 πρώτο εδάφιο, η Επιτροπή αναστέλλει προσωρινά ή ακυρώνει την εκταμίευση της μακροοικονομικής χρηματοδοτικής συνδρομής της Ένωσης. Σε αυτήν την περίπτωση, η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τους λόγους της εν λόγω αναστολής ή ακύρωσης.
   5.   Η μακροοικονομική χρηματοδοτική συνδρομή της Ένωσης εκταμιεύεται στην κεντρική τράπεζα της Τυνησίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, περιλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορεί να μεταβιβάζονται στο υπουργείο Οικονομικών της Τυνησίας ως τελικό αποδέκτη.
   Άρθρο 5
   1.   Οι δανειοληπτικές και δανειοδοτικές πράξεις που σχετίζονται με τη μακροοικονομική χρηματοδοτική συνδρομή της Ένωσης διενεργούνται σε ευρώ με την ίδια τοκοφόρο ημερομηνία και δεν εμπλέκουν την Ένωση σε μεταβολή της διάρκειας ούτε την εκθέτουν σε ανάληψη οποιουδήποτε κινδύνου συναλλάγματος ή επιτοκίου, ούτε σε ανάληψη οποιουδήποτε άλλου εμπορικού κινδύνου.
   2.   Εφόσον το επιτρέπουν οι περιστάσεις και το ζητήσει η Τυνησία, η Επιτροπή μπορεί να προβεί στις προσήκουσες ενέργειες προκειμένου να διασφαλίσει την προσθήκη στους όρους και τις προϋποθέσεις του δανείου ρήτρας πρόωρης εξόφλησης και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων.
   3.   Όταν οι περιστάσεις επιτρέπουν βελτίωση του επιτοκίου του δανείου και εφόσον το ζητήσει η Τυνησία, η Επιτροπή μπορεί να αποφασίσει την αναχρηματοδότηση του συνόλου ή μέρους των αρχικών δανειοληπτικών πράξεών της, ή μπορεί να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται σύμφωνα με τις παραγράφους 1 και 4 και δεν έχουν ως αποτέλεσμα την παράταση της διάρκειας των οικείων δανειοληπτικών πράξεων ή την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.
   4.   Το σύνολο των εξόδων της Ένωσης που συνδέονται με τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνει την Τυνησία.
   5.   Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις εξελίξεις ως προς τις πράξεις που αναφέρονται στις παραγράφους 2 και 3.
   Άρθρο 6
   1.   Η μακροοικονομική χρηματοδοτική συνδρομή της Ένωσης υλοποιείται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (7) και τον κατ' εξουσιοδότηση κανονισμό (ΕΕ) αριθ. 1268/2012 της Επιτροπής (8).
   2.   Η εφαρμογή της μακροοικονομικής χρηματοδοτικής συνδρομής της Ένωσης τελεί υπό άμεση διαχείριση.
   3.   Η δανειακή σύμβαση που αναφέρεται στο άρθρο 3 παράγραφος 3 περιλαμβάνει διατάξεις οι οποίες:

               α)

               διασφαλίζουν ότι η Τυνησία ελέγχει τακτικά εάν η χρηματοδότηση που χορηγείται από τον προϋπολογισμό της Ένωσης χρησιμοποιείται ορθά, λαμβάνει τα αναγκαία μέτρα για την πρόληψη παρατυπιών και απάτης και, εάν είναι απαραίτητο, κινεί δικαστική διαδικασία για την ανάκτηση αχρεωστήτως καταβληθέντων ποσών που χορηγήθηκαν βάσει της παρούσας απόφασης·

               β)

               διασφαλίζουν την προστασία των οικονομικών συμφερόντων της Ένωσης, προβλέποντας ιδίως την εφαρμογή ειδικών μέτρων για την πρόληψη και καταπολέμηση της απάτης, της διαφθοράς και κάθε άλλης παρατυπίας που επηρεάζουν τη μακροοικονομική χρηματοδοτική συνδρομή της Ένωσης, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου (9), τον κανονισμό (Ευρατόμ, ΕΚ) αριθ. 2185/96 του Συμβουλίου (10) και τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (11)·

               γ)

               εξουσιοδοτούν ρητά την Επιτροπή, περιλαμβανομένης της Ευρωπαϊκής Υπηρεσίας Καταπολέμησης της Απάτης ή τους εκπροσώπους της, να διενεργούν ελέγχους, συμπεριλαμβανομένων επιτόπιων ελέγχων και επιθεωρήσεων·

               δ)

               εξουσιοδοτούν ρητά την Επιτροπή και το Ελεγκτικό Συνέδριο να διενεργούν δημοσιονομικούς ελέγχους πριν από και μετά την περίοδο διαθεσιμότητας της μακροοικονομικής χρηματοδοτικής συνδρομής της Ένωσης, συμπεριλαμβανομένων ελέγχων εγγράφων και επιτόπιων ελέγχων, όπως οι επιχειρησιακές αξιολογήσεις·

               ε)

               διασφαλίζουν ότι η Ένωση δικαιούται την πρόωρη αποπληρωμή του δανείου, εάν διαπιστωθεί πως, σε σχέση με τη διαχείριση της μακροοικονομικής χρηματοδοτικής συνδρομής της Ένωσης, η Τυνησία έχει εμπλακεί σε οποιαδήποτε πράξη απάτης ή διαφθοράς ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.

         4.   Πριν από την εφαρμογή της μακροοικονομικής χρηματοδοτικής συνδρομής της Ένωσης, η Επιτροπή αξιολογεί, μέσω επιχειρησιακής αξιολόγησης, την ορθότητα των χρηματοοικονομικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου της Τυνησίας που σχετίζονται με τη συνδρομή.
   Άρθρο 7
   1.   Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
   2.   Εφόσον γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
   Άρθρο 8
   1.   Η Επιτροπή υποβάλλει, έως τις 30 Ιουνίου κάθε έτους, έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της παρούσας απόφασης κατά το προηγούμενο έτος, η οποία περιλαμβάνει αξιολόγηση αυτής της εφαρμογής. Στην εν λόγω έκθεση:

               α)

               εξετάζεται η πρόοδος που σημειώθηκε κατά την εφαρμογή της μακροοικονομικής χρηματοδοτικής συνδρομής της Ένωσης·

               β)

               αξιολογούνται η οικονομική κατάσταση και οι προοπτικές της Τυνησίας, καθώς και η πρόοδος στην εφαρμογή των μέτρων πολιτικής που αναφέρονται στο άρθρο 3 παράγραφος 1·

               γ)

               παρουσιάζεται η σχέση μεταξύ των όρων οικονομικής πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Τυνησίας και των αποφάσεων της Επιτροπής να εκταμιεύσει τις δόσεις της μακροοικονομικής χρηματοδοτικής συνδρομής της Ένωσης.

         2.   Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης, αξιολογώντας τα αποτελέσματα και την αποτελεσματικότητα της περατωθείσας μακροοικονομικής χρηματοδοτικής συνδρομής της Ένωσης, καθώς και τον βαθμό στον οποίο συνέβαλαν στην επίτευξη των σκοπών της συνδρομής.
   Άρθρο 9
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Στρασβούργο, 6 Ιουλίου 2016.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         I. KORČOK

      (1)  Θέση του Ευρωπαϊκού Κοινοβουλίου, της 8ης Ιουνίου 2016 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου, της 24ης Ιουνίου 2016.

      (2)  Ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου (ΕΕ L 278 της 21.10.2005, σ. 9).

      (3)  Απόφαση αριθ. 534/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη χορήγηση μακροοικονομικής χρηματοδοτικής συνδρομής στη Δημοκρατία της Τυνησίας (ΕΕ L 151 της 21.5.2014, σ. 9).

      (4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).

      (5)  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).

      (6)  Κανονισμός (ΕΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (ΕΕ L 145 της 10.6.2009, σ. 10).

      (7)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

      (8)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).

      (9)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).

      (10)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).

      (11)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).

      Κοινή δήλωση του Ευρωπαϊκού Κοινοβουλίου και του Συμβουλίου
      Η παρούσα απόφαση εκδίδεται με την επιφύλαξη της κοινής δήλωσης που εκδόθηκε μαζί με την απόφαση 778/2013/ΕΕ του Ευρωπαϊκού Κοινοβουλίου και του Συμβουλίου για τη χορήγηση περαιτέρω μακροοικονομικής χρηματοδοτικής συνδρομής στη Γεωργία, η οποία πρέπει να συνεχίσει να θεωρείται ως βάση για όλες τις αποφάσεις του Ευρωπαϊκού Κοινοβουλίου και του Συμβουλίου για τη χορήγηση μακροοικονομικής χρηματοδοτικής συνδρομής σε τρίτες χώρες και εδάφη.